text:
clavier pullar google pullar
fuutamedia.com
PULAAGU.COM
ImageMusidɓe Fulɓe, en ɓooyii tijjaade oo kabaaru pattamlamo! Hannde eɗen njaɓɓoo gootal e kuutorɗe ɓurɗe hatojineede e gannde kese wonande kaɓirɗi cinnde. Ngaal kuutorgal ko Tappirde Pulaar wonande kaɓirɗi afaaɗi yuɓɓo Android. Sikke alaa, Afrik ko cinndel laamii hannde haa janngo. Fuɗɗaama faameede e nokkuuji toowɗi karallaagal wonde cinnde njogori lomtaade ordinateeruuji e nokkuji men. Fulɓe ena kebii naatnde ɗii sahaaji kesi. Tappirde men naani dingiral.
Tappude Pulaar e Enternet wontii hannde "parcacca" so mi luɓiima konngol yonta ngol. Wonnoo ngoƴa gila ndee ko waawde tappude e cinnde alkule men ɗee. Kaan ngoƴa fuɗɗiima joopeede gila nde PULAAGU.COM weddii eeraango feewde e renndo ngoo ngam roɓindaade humpito baɗte juɓɓe dogooje e cinnde yilliyaŋkooɓe lowre ndee. Oon sonndaas waɗanoo ko e lewru Colte 2012. Njaltudi sonndaas oo hollirii wonde nokitannde Fulɓe huutortooɓe cinnde njogii ko juɓɓe ɗiɗi teeŋtuɗe: Android: 36% e iOS (Apple): 20%.
Tawde ɓurɓe heewde ɓee njogii ko Android, ena haani puɗɗoro-ɗen tappirde Android sabu naamnotooɓe-nde ena keewi sanne. Koino wonaa ɗuum tan waɗi-en wuuranaade Android. Enen kala eɗen nganndi Adroid e Apple ceerti ko e baydi jamirol mum’en. Woni jamirol ko no topirde ndee saakirtee e renndo, so yeeyete walla ko Alla-ɓolo. Walla so koko udditanii mo woni kala, walla koko uddii. Android ko "Daɗi Udditiiɗi" (Open Source). Firti ko dokkol yuɓɓo ngoo koko udditanii topotooɓe e huutortooɓe. Aɗa waawi naatde heen, mbaylaa dookol ngol, keertinaa ngol haa jaaɓde e paandaale maa. Kono yuɓɓo iOS ngo Apple ko jeyateewo. Ko Apple jeyi etee a waawaa naade heen ngam waylude walla heertinde. SO en njiɗii waɗde tappirde Apple, dame ɗee koko uddii etee weeɓaani naaten toon so wonaa tawa Apple ena yiyi heen ngartam to bannge koppore. Ko heddii koo ɓe ngonnsaaka!
Arii ndeke haa yettii ɗoo, tappirde Pulaar Adroid bayyinaama caggal ko ɓuri hitaande amin ngolloo heen. Ngati golle ɗee ngasii nih gila e hitaande maaynde ndee kono min ngonnoo tan ko e ƴeewndo haa min njenandee alaa cugge e caɗe nde min ngaaynoo e renndo ngoo. Hannde min cikki haŋkadi ko yontii ndee Fulɓe jogiiɓe Android keɓata kuutorgal ngal.
Hol no ngollori-ɗen, hol ɓe ngollodi-ɗen?
Tappirde Android ndee tugnii ko e golle Sosietee gooto ena wiyee AnySoftKeybord. AnySoftKeybord woni golle mum ko tafde jaaɓnirgal Adroid jaɓowal tappirɗe e ɗemɗe keewɗe. Min njeewtidi e maɓɓe e darorɗe 2012 ngam naatnude tappirde Pulaar huutoraade dinndeere maɓɓe ndee. Kisa ɓe naamnii yo min ngollo e lelngo tappirde Pulaar ndee. So min kaljitii, min njokkondira e maɓɓe, ɓe ƴeewa no naatniraa e ɗemɗe AnySoftKeybord.
Minen ne min mbayi hono yumɓe hoccuɓe gite (neen’am wiyatnoo!). Wonaani balɗe neldu-mi lelngo ngoo. Ko ndeen min puɗɗii wontondirde miijooji no golle ɗee njogori wayoyde. Ɓurii hitaande ko amin neldondira meeluuji ñalnde kala. Haa hannde hannde meeluuji ena ngara ena njaha. Miɗo yetta heen biyeteeɗo Menny Danan, hooreejo AnySoftKeybord, dariiɗo haa mbaaw-ɗen gollodaade e maɓɓe. Kadi o yiyti heen ko woni Pulaar, ko woni Fulɓe. Ɗuum weli-mo no feewi.
Jooni noon payen e golle! Hol no tappirde ndee heɓortoo? Hol no nde aafortoo e cinnde e taable Android? Ko adii kala maa njogo-ɗon yuɓɓo Android. Alaa hujja naamnaade-min so ende yaha e juɓɓe goɗɗe: jaabawol mum ko ALAA!
fuutamedia.com
PULAAGU.COM


c: text/html

text:
KO WONI EBOLA
Ko ina abboo e 1 711 neɗɗo ina tuuma won’di heen hannde, heen 1 070 tabiti ko oon rafi ngon’di.
932 e maɓɓe cankiima.
1- Ko woni Ebola ?
Ebola ko rafi paawle gonduɗe e ñawnɗe duuyooje ɓalndu haa hawra, addata oon rafi ko ñonkoto (virus) inniraaɗo caanngol ina RDC ina wiye Ebola.
Eddaaji joy Ebola nganndaama, heen nay ina ndaaɓa neɗɗo, gila 1976 rafi o ari e Afrik laabi capanɗe tati e ndeer gure joñiiɗe.
Ko ari hikka ko noon hono mum suwaano waɗde, to bannge yaajde e hulɓinaade, etee ari ko e nokkuuji ɗi meeɗa arde.
2-Hol Ebola raaɓirta ?
Fuɗɗoode rafi o anndaaka taw, etee hay kulle daaɓateeɗe nganndidaaka taw, won tuumooɓe bilwile e kulle goɗɗe, ina yaakora neɗɗo heɓi rafi o ko e kulle dafanooɗe, maa tawa ko o ñaamɗo teew majje, walla o mem ɗe.
So neɗɗo o heɓii rafi o, ina waawi raaɓde ko yaawi goɗɗo, ƴiiƴam, tuute, waaƴo e ko ummii e dafaaɗo foi na raaɓa. Hay kaake dafaaɗo huutortonoo ina ndaaɓe sabu waasata waɗde ñonkoto o.
3- Hol maale rafi o ?
Caggal nde neɗɗo heɓi ñonkoto ko foti no balɗe ɗiɗe haa 21, rafi o wona e feeñde, ɓalndu wula ( faawna 38.5 °C) ndu loha, ndu muusa, yanta heen muuseeki hoore e peɗɗagol goddol.
Rewata e ɗee maale ko tuure, ndogu-reedu, puƴe walla uube nduuya e ɓalndu haa hawra, tuyyam ndeer e boowal ɓalndu.
25 ha 90% e rafaaɓe ina canko, kala heen malaaɗo sellude, daɗi maayde ina jogoo hattan raaɓde fotde lebbi ɗiɗi, wadde o mbo foti reeneede ɗo hisi ngam hisnude woɗɓe.
4- Mbela safaara o rafi ina woodi ?
Safaara woodaani, faddungo kadi alaa, kono tan doktoreeɓe ameriknaaɓe raavanooɓe to liberiya nawtaa, ndokkaama safaara ngonɗo e jarribeede ZMapp, ala e sago ko maa o jarribee e woɗɓe ngam heɓindaade mbaawka makko safrude rafi o.
So tawi ZMapp waawii foolde rafi o, ko maa o heewi feewnee, ɗuum noon naamndii ko ngalu mawɗo.
Kadi ko njiilaw safaara patdotooɗo rafi o wonaa, tawa ina walla ɓanldu neɗɗo riiwtude rafi o gila heɓindaaki mbo.
5-Hol no neɗɗo reentirtoo o rafi ?
Neɗɗo ina foti reentaade kala gonduɗo e o rafi, waasa mbo ɓadaade nih.
Neɗɗo ina foti toppitaade laaɓal ɓalndu mum, sooɗaade juuɗe mum kala saha waɗa heen saabunnde.
FUUTAMEDIA.COM
HAMADI JAH
hamada
Wallifiiɓe
- والي يهدد سكان جنوب موريتانيا باستعمال القوة ضدهم اذا رفضوا مصادرة اراضيهم
- الثقافة الجنسية.. كلام في الممنوع — للكبار فقط
- اهالي كيفة ينشرون غسيلهم امام الرئيس بعد حجارة زويرات
- المطالب الفئوية في موريتانيا ازمة متفاقمة حين اتهم مسعود النظام بتجنيس الصحراوين البيض
- السنغال تنتظر منظومة صواريخ ايرانية وروحاني يصفها يالشريك المميز
- [...]

robotstxt: allowed

filter: keep


text:
murtitani ƁALEEƁE CEPPI NGAM ÑAAWOORE MAAWIYYA E WATULAAƁE MUM
ƁALEEƁE CEPPI NGAM ÑAAWOORE MAAWIYYA E WATULAAƁE MUM
Yimmɓe ɓaleeɓe limtinɓe gollotooɓe e pelle haɓantooɓe hakke inama aade mbaɗih seppo hannki talaata yeeso nokku jaagorɗo kalfinaaɗo ko faati e ñaawoore ɗoo e nuwaasot ngam ɗaɓɓitdde ñaawoore laaminooɗo leydi ndi Maawiya e yoga e watulaaɓe makko ɓeɓe tuumi ina njeya e wallitnooɓe bonandeeji ɓaleeɓe mbaɗano e kitaale 89 haa 91,
Ɓe mbiyi warnooɓe miniteeruuji ɓaleeɓe noogas e njeetato ɓee ñande 28 Novembre 1990 to inal yoo njagge ñaawee ko yaacci.
Seppo ngo ñaagiima kadi nde macungaagu nattata e leydi ndi sabu hay ko ɗum haɗiraa kuugal koo nattaani.
Nde ɗum ɓenni ɓe mbiy eɓe ɓenna to galle laamɗo leydi ndi ɓe njaggondiri e poliseeji ɓeen cariɓe .
fuutamedia.com
Mohamed Habiboullah DIALLO.
http://fuutamedia.com/ecrire/?exec=configurer_identite
hamada
Wallifiiɓe
- مشاكل خاصة تواجه بعض الرجال في الفراش ---للمتزوجين فقط--- +18 ans
- La Loupe du Rénovateur :Aziz ou la démocratie sans partage
- والي يهدد سكان جنوب موريتانيا باستعمال القوة ضدهم اذا رفضوا مصادرة اراضيهم
- محاكمة سنغاليين في الامارات بتهمة احتيال والمتهم يتكلم عن جريمة اخلاقية
- ابرز اهتمامات صحف الجوار الافريقي
- [...]


text:
TIDIANE ANNE
Afrik sunii,fulɓe mbaasi ganndo oo ngenndiyanke mo hulaani maayde,jeeyɗo fittaandu mum sabu leñol fulɓe.En mbaasi haa abada mo en ndañcataa en njiitataa.Gorko njiɗɗo mum e fodde leñol mum mo yebaaki..
Yoo yurmeende ALLAH won e makko e kala juulɗo mo oo tawoyi.
kono e nguurndam makko won eBBooje mawDe baDDe fayiida De Be ngonnoo e dow mum:
Fedde jaayndiyankooBe AFRIK FULBE
Haalirde FulBe e nder leyDeele 16 Afrik
Mbele Tijjani koko yehi,ndee fedde e ɗee eɓɓooje maayori?
Walla ko teɓɓitiiɗo woni ko woodaani?
Paamen tan fulɗe haa jooni no njogii ɗaminaare e ɓee ɓe Tijjaani Aan haalannoo.So ɓe nguuri yo ɓe tinno nde ɓe ndillinta sabaabu.
Pulaar no wiyannoo “Baaba maayii;galle bonii,ko wonBe e galle njennaa”
comentaire
biradam pulaar
seydii aan mo aanaani hay sahaa gooto
ko yidde anndinde banndiraabe bee huunde seeda,sabu tijjaani aan diwtii tan yetteede,podden kay ko wadde feere hay so laabi walla leede o innitiree e senegaal sabu kanko ne ko e jooltatnoobe hujja ngenndi o jeyanoo,etee o wadii sahaa makko haa timmi .ko tijjaane ko dokke ,wonaa woni kala hebata dum fandina,tijjaani noon wuuraniino leniol.etee hay maayde makko ina yoodi ,yahrii no yoodiri,sabu o yehi kodo o yidaa
o yahdi kadi ko e ngenndiyankaagal makko ,sabu o yahatnoo ko fuuta jinnganoyde dum en e kala no ina mbaawa yooltirde hujja mum en
yoo alla 6uu6nu yiye maa aan e kala katante baydo no maa
kudol :biradam pulaar lih to bagodin
hamada
Wallifiiɓe
- مشاكل خاصة تواجه بعض الرجال في الفراش ---للمتزوجين فقط--- +18 ans
- La Loupe du Rénovateur :Aziz ou la démocratie sans partage
- والي يهدد سكان جنوب موريتانيا باستعمال القوة ضدهم اذا رفضوا مصادرة اراضيهم
- محاكمة سنغاليين في الامارات بتهمة احتيال والمتهم يتكلم عن جريمة اخلاقية
- ابرز اهتمامات صحف الجوار الافريقي
- [...]


text:
GINEE 8 LABE FILÑITARE FULƁE
Fuutamedia.com
To leydi guinee konakr wuro labee woni koo ee dillere monde sabu poliseji worngo perima sukka biyateƊo abdoulay jallo
Oo yarani wonki sukaƁe wurongo mbadi seboji mawɗi ɓee pellɓwndiri ee sembeji leydi ndii
Ha tato ga ɲima henn gardiɗo diwann labe sajo keyta Ñagima teyyre sabo mawoo jodo ee ardi ɓe poliseji dii ha annde tawo won ɗo welsindare waɗi
Ñawore maa waɗɗ
Eden ngandi fallnde labee ɓori henn hewde koo fulƁe Ɓe ngonani koo selin dalen jallo gardiɗo diɗal lanndaji lulndiɗi lamu to ginee konakry
Fuutamedia.com
hamada
Wallifiiɓe
- fuuta L’École classique(Daara), l’École officielle et la modernité
- Commune de Macina : Malado fait couper le pénis de Dourty
- émotion sur le site du crash de l’avion d’Air Algérie
- مشاكل خاصة تواجه بعض الرجال في الفراش ---للمتزوجين فقط--- +18 ans
- La Loupe du Rénovateur :Aziz ou la démocratie sans partage
- [...]


text:
Yimre: Maayde nde woopataa haa gooto
Yimre: Maayde nde woopataa haa gooto
alarba 20 noowammbar 2013 Kɗl hamada
fuutamedia.com
Abdoulaye Diallo,
Mi yuɓɓii ndee yimre fii –Alla hinno- Mamadou Diallo (natal), e sabu anndintinde kadi naforee wonnde e huuwondirgol e jamaa on.
Mamadou Diallo ko sagataa winndinooɗo ka Musidal West Brabant (MWB, himo yiɗunoo jokkere enɗam.
Yo gooto kala wonɗo e nder Holland winndito e musidal ka saare ka o hoɗi ɗon walla musidal ɓurngal ɓadaade mo.
Sadio Diallo, hoɗɗo Wageningen na jeyaa e ɓurɓe annude oo sagataa faatiiɗo (maayɗo) e ndii leydi. Nde Peeral.com lamndii yo o sifo seeɗa fii makko, o wii:
“Mamadou nawnaali, mi yewtiduno e makko wa hojomaaji (minitaji) 30 e talifon ñannde o faatii, ko ɓaawo ɗum mi nani o faatike.
“Wurin wano e asewe ñannde o surranoo, meɗen haaldunoo yiidude. Mamadou ko sagataa moƴƴuɗo. Men yanngodii ko ɗuuɗi. Men hoɗidii e nokkuure wootere ko juuti. O neeɓii e ndii leydi, o wonii ɗoo gila e hitaande 2001.
“Mamadou heɓii ko yahata duuɓi 33. Himo acci keynguujo wi’eteeɗo Mariama Ciré. Himo acci kadi ɓiɓɓe ɗiɗo; jiwo e gorko. Mamadou yurmi lam fota.
“Yo Alla hinno mo yaafoo mo, naada mo aljanna.”
Maayde nde woopataa
Yettoore heeranike Joom men
Seniiɗo mo maayataa
Weltaare yottike jamaa men
Seeniiɓe ɓe tultataa
Hoolaare ɓeydike e seerenɓe men
Dariiɓe ɓe ronkataa
Mamadou Diallo, suka men
Yahii ka o artataa
Yo aljanna wonu weerde makko to Joom-men
Nokku ka o nimsataa
O jabɓoyoo en janngo men
Ka nguurndam lannataa
Aamiina Joom am
Yo Alɗuɗo mo waasataa
Ardinde hakkil yo wonu jikku men
Yo habbiiɓe saa’a mo tultataa
Huuwondirde e jamaa on wonanii Mamadou maloore
Enee ɗum lorrataa
Juulirde Oosterhout nden heewi yimɓe
Sabu neɗɗo mo Joom mum yejjitaa
Nanir-mi Ustaaz Buubakar :
Fokkutuɗo ka artataa, yo yooɓo ko lannataa
Ustaaz Abdallah holli :
Si ɓerɗe men fottii, alaa ko en gaynataa
Ustaaz Julde toranii en Joom am
Jogiiɗo ko lannataa
Yafuyee fii Mamadou e kala ɓen maayɓe men
Wonuɓe ka haaɗtoode nguurndam alaa
Yafuyee fii meeɗen
Sabbiiɓe maayde nde woopataa
fuutamedia.com
peeral.com


text:
Mande Nuwaasoot jogotoo mbaydi laamorgo ?
amma alkamisa, 3 lewru sulyee 2014, hay asamaan gasnaani ruylinde (waɗde duule) tawi ko won nokkuuji Nuwaasoot e Jehre Senkiyeem ndee kujjitii ndiyam e mbooko. Nde ƴiiwoonde ndee toɓi, tawti diƴƴe ɓulatnooɗe ɗe ndartaaki gila e ndunngu rawane, gaddannooɗe galleeji keewɗi woppeede e laataade biille.
Ɗuum kadi jiidaa e joowe jinɗeeli cariiɗe e nder leeɗe ɗo hinere neɗɗo artataa Alla e luuɓngol, ɓale galleeji taareteeɗe, corɓooje, laalaaɗe otooji bonɗi e jiibaaji tulliniiɗi e dow laabi.
Laamuuji ndeggondirii, podooje tawtawtondirii kono alaa fof ko gasani heen Nuwaasoot. Laamu jooɗiingu hannde e jappeere nguu ena foti dadaade e daraade e waɗtude hakkille e ngonka kaa, hay so wonaa to bannge kisal yimɓe ɓee mbele kam engo nootoo e innde laamorgo.
hamada
Wallifiiɓe
- taariikha sheikh usman bii fodio be taaniraabe makko
- MISS MAURITANIE FRANCE : LE SACRE DE LA RAVISSANTE SY GAISSIRY (PHOTOS)
- sud mauritanie..le Gouverneur de boghe menace la population
- Indice de Perception de la Corruption en Mauritanie
- sud mauritanie..le Gouverneur de boghe menace la population
- [...]


text:
Início > Shankar Ma... > acordes
Dificultad:Ningún grado
por lucicamargo
F# F# E F# Koi kahe, kehta rahe kitna bhi humko deewana - 2 E E F# F# Hum logon ki thokar mein hai yeh zamaana Jab saaz hai, aawaaz hai, phir kis liye hichkichaana - 2 Oh, gaayenge hum apne dilon ka taraana F# F# Bigade duniya, bigadne bhi do G#m G#m Jhagade duniya, jhagadne bhi do C#m C#m Lade jo duniya, ladne bhi do F# F# Hum apni dhun gaao Duniya rothe, rothne do Bandhan tote, totne do Koi chhote, chhotne do, Na ghabraao Hum hain naye, andaaz kyon ho puraana - 2 Interlude F# Antaraa F# F# E F# Aankhon mein hain bijliyaan, saanson mein tofaan hai Darr kya hai aur haar kya, hum isse anjaan hai E E F# F# Hamaare liye hi to hai aasmaan aur zameen E E C#m F# Sitaarein bhi hum tod lenge, hamein hai yakeen Ambar se hai aage hamaara thikaana Hum hain naye, andaaz kyon ho puraana Interlude 2 F# E Drone 8x Antaraa Sapnon ka jo des hai, haan hum vahin hain pale Thode se dil phenk hai, thode se hai mann chale Jahan bhi kahe apna jaadu dikhaate rahe Mohabbat haseenon ko aksar sikhaate rahe Aaye hamein dil aur neendein churaana Hum hain naye, andaaz kyon ho puraana Mukhada Koi kahe, kehta rahe kitna bhi humko deewana Koi ..., kehta ..., kitna bhi humko deewana Oh, hum logon ki thokar mein hai yeh zamaana Oh, jab saaz hai, aawaaz hai, phir kis liye hichkichaana Jab saaz hai, aawaaz hai, phir kis liye hichkichaana Oh, gaayenge hum apne dilon ka taraana Bigade duniya, bigadne bhi do Jhagade duniya, jhagadne bhi do Lade jo duniya, ladne bhi do, hum apni dhun gaao Duniya rothe, rothne do Bandhan tote, totne do Koi chhote, chhotne do, na ghabraao (Hum hain naye, andaaz kyon ho puraana Oh, hum hain naye, andaaz kyon ho puraana) - 4 F# E Drone 8x Repeat Mukhda --MALE- Am Am A# Am Hey eh eh hey eh, hey eh eh eh eh eh Ab Am Hey hey eh eh eh eh, Am A# Am hey hey eh hey Ae dola re


text:
29 Mai 1968 : Sahodinɓe miferma (Snim) suwoyraat
pulaar.org | Taaree mon ñallooɓe ñaamaani njaraani, pooftaani, kiira liggaade, mbaala ɗaanaaki e nder ɗii jammaaji jahɗi haa ngamotini, jammaaji cuurkooji ɓuuɓol, ñalawmaaji cuurkooji nguleeki, saabiiɓe buklet baklet mawɗo e nder lewru mee 1968, tuma nde liggotooɓe MIFERMA (SNIM) pelliti filñitaade, nde paami koloñaal Farayse e kuutorgel mum ... ndaranii tan ko siiɓaade warñeende ɓiɗɓe ngenndi, e dow ko naftaani hay gabbel leydi Muritani.
Laawol laana njoorndi ɗuggitiima too e oogirɗe Suwoyraat, angol ari ara, haa ngol suggi e hawngo pakkeeji (bateau), ko ina tolnoo e 650 km e dow keeceeje ɓee liggotooɓe haa jamma tawi njoftaani.
Kono fuunti duumotaako haa abada, liggotooɓe Miferma (Snim) ndurnii miijo, paami goonga ko gooto, ko pecce ɗiɗi tan ngoodi e aduna hee kala, tee ɗe njotondiraaani hay baɗte e nguru ɓalndu : ndee feccere ko waasɓe, yeeyooɓe doole mum en coodgu maayngu, sabu alaa no waɗee, coodgu ngu waawaa hay difaade nguurndam mum en ; ndeya feccere ko siiɓotooɓe ƴiiƴam baadoolo en, feccere alɗuɓe, alɗanɓe arani.
Ko e oon wono (sahaa) ɓaleeɓe e safalɓe kaɓɓondiri, guri ɓalli njejjitaa, ngati golle denndaaɗe njiytaama. Ɓe paami ko araaraay kaɓoowo e ɓee heñnjooɓe foti weeyneede. Ɓe ngiƴƴii e dow pellital caasngal, ɓe pelliti haɓanaade hujjaaji maɓɓe.
Ko ɗoo Farayse aani, haaɓi, wiyi yo Moktaar wul Daddah hoyreejo leydi yo dartin etee yo ɓamtin liggotooɓe ɓee ko yaawi, so wonaa ɗuum kamñum waara junngo mum. Ko e oon (sahaa) Moktaar nuldi dadiiɓe mum, njettii cokki kure e conndi e liggotooɓe Miferma (Snim) ceenal wojji ƴiiƴam ɓiɗɓe ngenndi. Capanɗe jeenayi (90) liggotooɗo caamii e oon ñalawma, heen njeetato (8) maayi ɗoon e ɗoon, heen noogaas e nayo (24) ngaañii, heddiiɓe ko barmanɗe tokoose joggiiɗe batte ɗe pamɗaani.
A - (maayɓe heen)
Sammba Abdullaay –Ñaabina
Saalek wul Bilaal –Awlaad buusaba’a
Yubba wul Taaleb _cinngitti
Mohammed wul Minna – Attaar
Suleymaan Sankare – Wul yennje
Eli wul Mih – Attaar
Mohammed wul Moktaar wul Juddu – Nuwaasot
Sih Umaar wul Moysin - Eeleega
B – Gaañiiɓe
Muusaa Abuu – Yumanyire (Gorgol )
Siidi Mohammed wul Buudi –Waadaan
Siidi Baaba – Cinngitti
Moktaar wul Boyyaah – Butilmiit
El kowri wul El haymeer – Sinngitti
Ahmed Saalem – Attaar
Deddah wul Hedda – Efderik
Moynaah mint El kowri – Sinngitti
Mohammed wul Ɗeyni - Misriyya
Mohammed Saaleh – Attaar
Mohammed Lemiin wul Siddaati –Wadaan
Mafuud wul Mbaarek – Efderik
Bammba wul Saamori – Biir mogriin
Soh Saabu – Khaabu
Daawuuda Hammadi – Magaama (Gorgol )
Abdullaay wul Cummaad – Efderik
Mahfuud wul Beyba – Sinngitti
Beybiih wul Lehbiib – Efderik
El beyda wul Taaleb Mohammed – Tiisiksa
Abdrahmaan wul Billaal
Wan ceekhu Aamadu – Ɓoggee ( Barakna )
Ahmed Saalem wul Bekaay
Kane Yahyaa Juulde – Neere (Gorgol )
Yero Kulibali - Bakkel
Ko ɗuum woni jaabowol oo colgoddo, taƴgoddo e baylugol nguurndam liggotooɓe Miferma (Snim), baylugol nguurndam ɓiɗɓe leydi.
Ndaw ko muusi, ndaw ko haaɓnii, ndaw ko fotaani, ndaw ko…
29 Mai 1968 gonɗi yumiraaɓe ngonti deebeele, unkaali e bojji ɓee rewɓe woppaaɓe ɗo alaa, ɓernde bonii e ɓee sukaaɓe woppaaɓe baayeeji.
Oo ñalawma 29 Mai 1968, ɓesngu men kala sunii, ɓerɗe kala ngenndiyankooɓe ndillii, sabu maayɓe keewii, ngaañiiɓe mi haalaani.
Ngenndiyankooɓe ngenndi fof mugaa, naamndii Moktaar wul Daddaah oo bone ko woni ? O jaabii ko naatataa hakkille sabu o wiyi : « soldateeɓe ɓee mbiyanoo ko yo pellu e koyɗe, hawri liggotooɓe ɓee tukkiima ina kocca kaaƴe, kure ɗee njani e koye mum en. »
Banndiraaɓe hol fof ko addi pellee, saka pellee e koyɗe ? ndaw fenannde ! Moktaar wul Daddaah hoyreejo leydi e oon tuma heɓii jaaɓi haaɗtirde jaasre, nde felliti sortude pittaali miskineeɓe, pittaali ɓiɗɓe leydi, ɓe naamndaaki so wonaa nguurndam moƴƴam.
29 Mai 1968 ñalngu warngo liggotooɓe Miferma (Snim) Suwoyraat ina roondii maanaa keewɗo. Liggotooɓe suwoyraat ngadii rokkude yeru ngootaagu leƴƴi leydi Muritani. Kamɓe perani en laawol ndimaagu e goonga, ngati e nder ndee niɓɓere bonnde fooyre pinal yaynii, ɓerɗe cukkanooɗe, cokanooɗe fof coktii.
Haa hannde ɗaam nguurndam ina lutti ɗaɓɓeede, etee ardiiɓe Snim ina poti faamde wonnde ngardiigu naamndii ko nuunɗal kam e potal. E nder kala gollal goonga e fenaande, heedi heeda walla leñam-leñaagu potaa takkondirde.
E toongol daɓɓol, banndiraaɓe Muritaninaaɓe ko ndee hare addani kala liggotooɗo hannde e Snim yoɓeede ko addunoo filñitaare mawnde e nder wuro Suwoyraat. Ko ɗuum saabii mawninngol oo ñalawma 29 mee 1968, gontuɗo tiimtorgal, ciftorgal sahodinɓe Suwoyraat ko huunde waɗɗiinde.
On maayaani, etee min ngoyaani on, sabu yarlitaare mon wonannii min yeru. On peranii min laawol ngol maayataa, sabu on cuusiino naamndaade nguurndam moƴƴam.
Heewii noon ɗo neɗɗo aawi lekki, waasi sakkaade e ɓuuɓri mum. Heddii ko yo liggotooɓe Snim pellit ɗaɓɓitde mbele oo ñalawma ina wonta ñalawma fooftere kala liggotooɗo Snim, ñalawma mawningol sahodinɓe Miferma (Snim) Suwoyraat.
Yo Allah yurmo yaafoo on, toon ɓurana on aduna mon, aljanna wona jaaƴnde, nulaaɗo wona njaatige mon, onon e kala maayɗo juulɗo.
On tuɗɗiima leppi leydi, kono leydi tuɗɗii on leppi teddungal.
fuutamedia.com
pulaar.org
Haamiidu Bah,
kalfinaaɗo jaŋde catal FƁPM Suwoyraat


text:
Woote hooreleydaagu : Muritani ɓeydiima lofaade
Ciftoren tan, caggal dirtingol wooteeji meeriiji e dipiteeji ngol rewaani laawol ko ina tolnoo e duuɓi ɗiɗi, laamu Moritani fellitiino yuɓɓinde ɗiin wooteeji e lewru oktoobar 2013, e oon sahaa luulndo ngo muum (ko lollirnoo “COD”) salii yahdude e ɗiin wooteeji, ɗi paɓɓa e lewru noowammburu, woodi e luulndo hee serindiiɓe, tawtoraa ɗiin wooteeji (ko wayi no Tawaasul), kono heddiiɓe ɓee calii.
Woytoraandu maɓɓe ko laamu nguu jaɓaani haaldude e maɓɓe ngam lelnude dabi laaɓtuɗi, nanondiraaɗi ɗo wooteeji ɗii poti fawaade, yeru : rokkude Moritaninaaɓe fof fartaŋŋe winnditaade keɓa karte mum en dantitee, darnude njuɓɓudi njambureeri njuɓɓinoori woote ɗee, lelnude goomu (CENI) ɗo yimɓe kala njiytotoo koye mum en, doggol wootooɓe wona laaɓtanngol yimɓe kala ekn… Kono laamu nguu huccaani e ɗuum, ɓuri hollitde tan ko ina jaɓa kaaldigal e luulndo, kono heblanaaki addude ko hesɗi e ko woodi koo. Caggal nde ɗiin wooteeji njuɓɓinaa, aduna fof seediima ko luulndo ngoo faaynoo koo, sabu woote meeɗaa bonirde no ɗiin wooteeji nii : CENI holliri baasgol mum jogaade katanɗe yuɓɓinde, e nuunɗal wooteeji ɗii, jinngere administarasiyoŋ wonande kanndidaaji UPR ina fuŋŋinii, o holliraani jamburaagal makko e fooɗondirooɓe ɓee, caggal ko ina ɓura balɗe jeetati roŋka yoo annde hol poolɗo e hol poolaaɗo, walla kam mbiyen, laamu nguu wattini ko e toɗɗaade foolɓe e foolaaɓe kono wonaa CENI. E raɓɓiɗinde haala tan, luulndinooɓe woote ɗee e jaɓnooɓe tawtoreede e majje ɗee kawrii e konngol gootol : woote ɗee ndewani laawol.
Ngol laawol ko laamu ngui e hoore mum fuɗɗi wiyde ina yiɗi haaldude e luulndo ngo ngam, e wiyde maɓɓe, “yuɓɓinde wooteeji tawa ko nanndiraaɗi” , caggal nde hooreejo hilifaaɓe jokkondiri e yoga e hoohooɓe lulndo ngoo ngam ɗaɓɓirde ɗum en ngaal kaaldigal. Jaabawol luulndo ngoo kañum ne, ko wiyde ko “ko hoynantenoo so saami hoccete” , kono, ko laatii e ɗum tan ko laamu ngu heblanaaki dirtinde wooteeji piɓanooɗi ɗoon e balɗe sappo e joy (21 suwee), tawi miijo luulndo ngoo, ko so tawii ko goonga e laamu nguu ina yiɗi ko kaaldigal, ko e nder kaaldigal hee geɗe jowitiiɗe e woote hee fof poti haaldeede nanondire, teeŋti noon nde lajal woote ɗee foti fiɓeede. Ko ɗoon kaaldigal ngal tehi, haala fuɗɗaaka boni, wonti heen senngo fof dartii e darnde mum : laamu felliti yuɓɓinde wooteeji ɗii e yaadude e kala jaɓɗo yahdude e mum, luulndo aadanteewo ngoo, (COD) renndinngo sappo e jeeɗiɗi lannda, caggal nde yaajtini njuɓɓudi mum, tafi mooɓondiral jaajngal yantondirde e won e hoohooɓe mawɓe e nder leydi hee, e pelle nay senndikaaji ɓurɗe mawnude e leydi hee, e pelle ɗe ngonaa laamuyaŋkooje (fotde sappo e joy), felliti kañum ne taƴaade woote ɗee, ngam, e wiyde maɓɓe “salaade dagnande Abdul Ajiiju woote ɗe ndewaani laawol”.
Ko e oo ngar-mi ngaraa kampaañ woote ɗee udditi ñande 6 suwee 2014 e dikkondiral hakkunde mbiruuji joy : Muhammed Abdul Ajiiju, Ibirahiima Muttaar Saar, Bojel wul Humeyd, Biraam Dah Abeydi e Lalla Mariyam Mullaay Diris. Luulndo ngoo taam, e tawtugol Mesawuud wul Bulkayri (jahdunooɗo e laamu nguu e kaaldigal gadanal ngal) calii tawtoreede wooteeji ɗi.
Ñalnde 4 suwee 2014, FNDU (Mooɓondiral Ngenndi ngam Demokarasii e Ngootaagu) yuɓɓinii seppo moolanaango moolee e nder wuro Nuwaasoot; maa mbiya alaa keddiiɗo e wuro hee mo yaltaani, kono kadi ɓe ɗimmitii ɗum ñande 18 lewru nduu to wuro Nuwaadiibu. Ina laaɓti tan, ko salii woote ɗee ngol laawol wonaa seeɗa, etee, ɗum battinii tigi rigi e kampañ hee, sabu alaa mo nanataa dille mum so wonaa Ajiiju, alaa portaleeje so wonaa ɗe Ajiiju, alaa tilliisa, so wonaa mo Ajiiju, ellee maa mbiyaa o waddata ko e hoore makko ! Haalaluuji keewɗi njiyaama e tiitooɗe jaayndeeji “Ajiiju kontor Ajiiju” walla “Ajiiju jom dolokke kontor Ajiiju jom kostim” ekn…maa mbiyaa ɓe o waddata ɓee kam alaa ko ndaartata, ko ɗoftooɓe mo tan. Ko haawnii e kampaañ oo fof ko ko Ajiiju ɓe dikkondiri ɓe wonaa ɓeen ngoƴi ɗum, ɓuri woƴde mo ko taƴiiɓe woote ɓee hono FNDU, ko ɗum waɗi haala makko fof ko e ɓeen huccini, gila e ayyibaaji haa nii ko hiisortee nii ko ƴattooje (ko yooɗaani e hooreejo leydi teeŋti noon e ɗaɓɓoowo fiilteede). Hay heddiɓe ɓee ne ŋaacce mum en feewde e luulndo ngo ina fuŋŋinii, maa mbiyaa tan taƴagol woote ngol ina metti heewɓe teeŋti noon e mawɗo leydi ndi. Fawaade e ɗum fof noon addani luulndo ngo ko hiisaade faandaare mum nde joginoo e taƴagol woote ɗee timmii, hay so tawii eɓe tommbii tawo ñalawma woote oo.
Ñalawma woote
Heewɓe ceedtiima wonde birooji woote ɗii ina njeewi ñalnde woote ɗee. So en ngartii ɗoo e wuro Nuwaasoot, ko aadoranoo ndeen ko gila subbunde subaka haa naange hoore lasi ko ko ndarii yeeso birooji, ina feddatnoo seeɗa tuggi tiisubaar feewde takkusaan, ɓamta kadi heen sahaaji nii haa geeƴe. Kono ko teskaa e ngolɗoo laawol, ko yimɓe ɓee tawtawtondirtaa e yeeso birooji ɗii, ko ɗum tagi lasi ngalaa, a arat tan ngootaa so a haljitii njahaa, ina waɗa sahaaji nii nde birooji ɗii peddata walla natta yiyde wootooɓe gila juulal tisubaar.
Sikke alaano heen, Abdul Ajiiju jooɗtiima e jappeere hee, tee jooɗtoriima no yooɗaani, so wayde no Seneraal “Siisii” nii (96%), walla no “Abdel Asiis Butefliika” keɓnooɗo kañum ne 81,49%. Ɓurnoo woƴde Abdel Asiis ko tolno keeweendi wootɓe ɓee. To oon bannge, kanko e UPR fof ɓe mbiyi wonde 56,46% ɗee ina heewi. Luulndiiɓe ɓee noon, kollitii luure to bannge limooje winndiiɓe, sibu CENI oo rokkii, limooje ɗiɗi ɗe nanndaani : 1 328 168 neɗɗo ɓe mbiynoo mbinnditiima, ɗum ko ñalnde 21 suwee, ko ndeeɗoo limmore ɓe pawii ngam waɗde hiisa maɓɓe; tawi noon, ñalnde 21 mee 2014 CENI wiynoo ko 1 415 138 neɗɗo mbinnditii : so en tuugiima e ndeeɗoo limoore, wootoyɓe ɓee ngonata ko 52,99%. Ko wonaa ɗuum koo, CENI oo e hoore mum seedtiima wonde “ko ina tolnoo e 1 500 000 Muritaninaaɓe yontuɓe wootde mbinnditaaki. Ɓeen ɓe mbinnditaaki so kiisaama heen, ina wayi no, tolno fotɓe wootde wootɓe ɓee dartoytoo ko hedde 28%-30%.” E miijo e FNDU, “yitere ɓuri muudo” tee “teskaama yimɓe ɓee nootitaaki e woote ɗee no feewi”, sibu, e wiyde maɓɓe, “so ƴeewaama kampaañ oo no yaari nii, ñalawma woote oo no ñaldi nii, eɗen mbaawi wiyde wonde woote ɗee ina “mboni ŋari”. Ko ɗum addani ngo wiyde “boykot” hooniima e leydi hee fof, tee ɗum ustii faayiida woote ɗee, etee herƴinii “poolgu” Abdel Ajiiju, maa herƴinoy kadi laamu makko ko fayi arde.
Kappanɗe politigi Moritani caggal wooteeji
Jooɗtoranoo ko woote hooreleydaagu ɗee maa cafru luure gonɗe hakkunde gollotooɓe politigi leydi ndii, mbele iiñcuru wuuraandu gila 2008 nduu, ina diwtee haŋkadi, kono baasgol nanndirde e peeje no wooteeji ɗii poti ɗowreede maa ruttu en e no nguurduno-ɗen : pooɗee nduuree hakkunde luulndo e laamu. Ndeen darnde noon ko ŋakkere kellifuya hakkunde gollotooɓe politigi ɓee kala e waasde jeertaade bonannde nde ɗum waawi jibinande Moritani. Kono, enen kam, ɓur-ɗen fawde feloore men kala ko e laamu hee, sabu ko kanngu jogii sañ waawde ƴettude kuule baawɗe waylude kala ngonka. Laamu hannde nguu ina heewi doole kono kadi eɓe poti faamde ko e sahaa nde neɗɗo jogii doole foti jaɓde haaldeede sabu ko ɗum woni ɓural mum.
Gelaajo
hamada
Wallifiiɓe
- ارتفاع حصيلة ضحايا اشتباكات الفلان وقييلة السلامات الي أكثر من 100 قتيل وجريح والوالي يتدحل
- احدى الناجيات من معتقلات داعش تروى تفاصيل الاغتصاب اليومي للفتيات
- ملكة جمال الطوارق تنضم الى جملات موريتانيا في مسابقة بفرنسا
- مشاكل خاصة تواجه بعض الرجال في الفراش ---للمتزوجين فقط--- +18 ans
- انتحار سجين مغربي بعد اعتقاله لمحاولة اغتصاب ........
- [...]


text:
Wadde investiir banki Faraysinaajo to jeere jawle isilaamiyaŋkooje Malaysia
Fedde winndere: banki Faraysinnaajo (Société Générale) waɗii investiir wonande laawol ngadaniingol fii yajinde dille mun e nder leyɗe lisilaamiyaŋkooje ɓe caaktii toon e goomu ko yaata e miliyon teemeɗɗe tati dollar e nder Malaysia.
Cimtol jaaynde qur’aaniyaŋkoore international (iqna) egginiɗum ko e aayaawo habrirde (agenceecofin), waɗii banki gooto woni (Société Générale) wano banki ɗimmo e nder Faraysi,to baŋŋe goomu, o tintinii wonde ɓe paamoondirii e banki central Malaysia fii caaktude toon ñamaale e laawol lisilaam ko yaata e miliyon ji teemmeɗee tati dollar ɗoo e gasirɗe hitaande wonaande ndee, hinde noon responsible ji oo ɗoon banki ɓee ko maa ɓe kawra e komision national ko faati e ñamaale to Malaysia nde ɓe nbaawa saaktude ɗee ɗoon ñamaale.
Banki (Société Générale) Faraysi mbo ngannduɗaa ina waɗi catal to Dubai, felletii nde naatinde ngañaari ɓe njogorii heɓde e njeeygu kaayti ñamaale e coggu leyɗe to Dubai haa ɓe ɓeyda darned maɓɓe e nder Moyen Orient.
Ko oo banki Fraysi nnajo woni banki ɗimmo e bankiiji Europe e wadde investiir faade e dille jawle lisilaamiyaŋkooje, sabu ko adii ɗuum ɗoon, banki (HSBC) angelteer kadi e dow saaktude ɗum kaayti ñamaale lisilaamiyaŋkooje, ɓe naatiniino heen ko yaata e miliyon ji teemeɗɗe jowi dollar.
Siwtinirde wonde e nder hitaande 2012 caaktugol kaytaaji ñamaale (sukuuk) ɓeydinooma ko yaata e 54% yettiima e miliyaar ji 200 ummaade e 131 dollar, ɗi ngannduɗaa ko yaata e 74% heen ko to Malaysia e 8% to Arabia Saudi caaktaa. 1278659


text:
Yuɓɓude mooɓoondiral (ɓamtaare economie islaamiyaŋke e aduna) to Faraysi
Fedde winndere: mooɓoondiral (ɓamtaare economi islaamiyaŋke e aduna) ina yuɓɓee hande 30/08/2013 to stragborg Faraysi.
Cimtol jaaynde qur’aaniyaŋkoore international (iqna) egginiɗum ko e aayaawo habrirde (pageshalal), tuunde stragbourg Faraysi woni ko jogorii jaɓɓaade mooɓoondiral e dow titoore (ɓamtaare economi islaamiyaŋke e aduna).
Ngal ɗoo mooɓoondiral ko e tawtoreede humpitiiɓe ko faati e economi e lisilaam jogorii waɗoyde ko e heen kadi jaŋnginooɓe humpitiiɓe ko faati e gannde economi e islam e dow titooje ceertuɗe (ndaarɗe faade e economi lisilaamiyaŋke e nder duuɓi tati ɓennuɗi e toolno windere) , (economi lisilaamiyaŋke e nder leyɗe Afrik hirnange), (economi lisilaamiyaŋke to Malaysia) , (jeere njeeygu kaake e dow laawol shariya lisilaam) ɓe njogorii yeewtoyde.
Ngal ɗoo mooɓoondiral ko gila e wattuuji 17: 30 haa e wattuuji 19: 30 e wattu nokkuure to salon mooɓoondiral kallu (Rouvillois) to stragboug kala paalaaɗo ina waawi taweede e ngal mooɓoondiral. 1279631


text:
Waɗde attacke Syria ko ɓurtinde masalahaa gonɗo e aduna e ngaluuji e teddungal ɓi adama
Fedde winndere: aayatullaah aqiiq nablisii, directeur duɗe gannde imam sadiq (a s) seydaa Liban oo wagginiima wonde: Waɗde attacke Syria ko ɓurtinde masalahaa gonɗo e aduna e ngaluuji e teddungal ɓi adama e juuɗe politik occident ji.
Cimtol jaaynde qur’aaniyaŋkoore international (iqna) egginiɗum ko e aayaawo habrirde (Al manar), aayatullaah aqiiq nablisii, directeur duɗe gannde imam sadiq (a s) seydaa Liban oo e nder khutba makko jumaa hanki 06/09/2013 e dow joofaade mbo ko faati e yidde yande amerik e dow Syria, o holliri wonde ɗuum ɗoon ko hippuye mawnge.
ɗoon declaration: Syria ko leydi ɓooyndi koddigal moƴƴal ɓooyii heen wonde e nder taariika ko waɗi warde yimɓe e fusde heen nokkuuji kormoraaɗi ko ko fiti reeneede heen.
Bureau juulɓe Kazakistan teeŋtinii e o ɗoo declaration wonde : men njogoriima maanditoyaade kala ɓeen waɓɓe wano ɗee ɗon golle bonɗe, min njogoriima ɓe kalmoyaade to tirbunal international .
E dow jokkude oo ɗoon declaration arii heen wonde hay leydi waawaani wiide ko e dow tonnage waawetee ñiiɓneede e e nder leydi.1283834


text:
Tesskuyaji e hirde BABA MALL yimɓe lamu ngami kono lamu aran
Tesskuyaji e hirde BABA MALL yimɓe lamu ngami kono lamu arani
Teskam e hirde baba mall jamma hanki ɗo e nuwasott lamorgo leydi muritani kawral wayrondirɓe ɓe nhidani ccirol to bange dawrugol
Ko ɓuri hrnn hawed ko yimɓe lamu
Ko wayyno mer wuro kayhayɗe tcombe e merr wuro bagodinn ba bocara soukley
E ba hudou e wull hamza gonoɗo merr wuri nuwasott
Ko ɓurru henn teskunde ko jagorrgal leydi muritani kalfinangal pinal aranni
E hojom batte oo yaffni oo nelli ko drikter kalfinaɗo pinal ko kañum arri e innde horejo leydi muritani muhamed abdul aziz tediniraɗo hirde nde
Fuutamedia.com
hamada
Wallifiiɓe
- taariikha sheikh usman bii fodio be taaniraabe makko
- MISS MAURITANIE FRANCE : LE SACRE DE LA RAVISSANTE SY GAISSIRY (PHOTOS)
- sud mauritanie..le Gouverneur de boghe menace la population
- Indice de Perception de la Corruption en Mauritanie
- sud mauritanie..le Gouverneur de boghe menace la population
- [...]


text:
Eɗen keewi haalde ko faati e ɓowngu e ɗii sahaaji. Eɗen nduttoo heen kadi e oo sahaa mo ɓowɗi tampini yimɓe no feewi haa e nder Nuwaasoot sabu caragol beeli donkaaɗi yo kor gila ƴiiwoonde mawnde wattindiinde toɓde e laamorgo hee jamma alet 15/09/2013 jofi altine. Kono ngolɗoo ko kabaaru belɗo, so wiyeede, won feere yiytaa daɗndoore aadee e kullon ciiɓotookon ƴiiƴam yimɓe.
Haa hannde kadi ko wiɗtooɓe ameriknaaɓe njiyti ndeen feere. Ko ndeen feere woni ? Ñalnde altine 9 settaambar ɓe njuɓɓinii yeewtere to Indianapolis.
E wiyde maɓɓe, fooɗata ɓowɗi e ɓalli ko henndu ɓalndu. Ɗum noon ko nduun heenndu yaltooru e ɓalndu fooɗata ɓowngu haa yettoo neɗɗo, juuroo e mum, fiɗa ɗum… Ɗum noon wonaa « gite ɓowngu yiyrata neɗɗo, ko henndu ɓalndu yiyrata neɗɗo ». Ndeke so a yiɗii haɗde ɓowngu yiyde neɗɗo saka juuroo e mum, fiɗa ɗum, a haɗat ɗum banaade henndu ɓalndu, walla kaɗaa henndu ɓalndu fooɗooru ɓowngu nguu yaltude e neɗɗo walla mbaylaa ndu. No Alla waɗata, ɓe mbiyi, won e keɗɗe walla bakteriiji ngoni e ɓalndu neɗɗo, baawɗi haɗde kine ɓowɗi banaade (walla uureede) , nduun henndu ɗowatnoondu ɗi e ɓalli yimɓe. Ɗeen geɗe noon keewi yaltidde ko e warñeende, tee ɗe pawii ko e yimɓe. Ko ɗum nii waɗi, ina woodi ɓalli ɗi ɓowɗi ɓuri horsinde, ɗum noon ɓurɓe waawde fiɗeede.
Hol no Ulrich Bernier, biɗtoowo to nokku Amerik ko faati e ndema (USDA) e gollodiiɓe mum, mbaɗi haa njiyti ɗum ? Ɓe uddu ɓowɗi haa heewi e nder suudu. Ɓe ceerndi geɗe gonooje e warñeende neɗɗo ɗee, ɓe puufi heen geɗel fof e bannge e ɓale suudu nduu. Ko ndeen ɓe teskii, e yeru, ko wiyetee asid laktik (acide lactique) ko nganndu-ɗaa kam fof ɓuri heewde e warñeende, ina fooɗa no feewi koowoyon kon, kon kuuroo ɗo fuufaa e ɓalal ɗoo. Won e banngeeji ɓale ɗee ɗo hay ɓowngu ngootu njuuraaki, ɗeen geɗe ko ɗe pooɗataa ɓowɗi.
So ɗeen geɗe puufaama e nokku baɗɗo ɓowɗi, so a naatnii heen junngo maa, ɓowɗi ɗii ndillataa nii ; ɗum noon ɗi tinataa junngo neɗɗo nani ɗoon. Ɓe mbiyi « ɗum ko huunde haawniinde sibu ɓowɗi debbi, ɗi nganndu-ɗaa ko e ƴiiƴam yimɓe keɓata ko nguurniri ɓoccooɗe mum en, ina uuree ɓalndu neɗɗo goɗɗuɗo fotde 30 meeteer.”
Njeñtudi ngoo wiɗto noon ko huunde mawnde no feewi. Sibu e nder nokkuuji keewɗi e winndere ndee, koowooje ciiɓotooɗe ƴiiƴe ina caaboo ñawbuuli keewɗi, gila e jontinooje haa e goɗɗi.
Ɗum noon, yiytude geɗel kaɗowel ɓowɗi « yiyde » yimɓe, ko huunde heewnde nafoore no feewi. Ɗeen geɗe so peewnaama ina mbaawi waɗdeede e comci walla e lallitorɗe walla puufee e ɓalli. Kono tan banndiraaɓe, mbaason heppude, ko ɗoo e duuɓi, sibu eɗum ɗaɓɓi golle keewɗe tawo nde tawnoo ɓowɗi na keewi leƴƴi, tee won heen ko jamma piɗata, won heen ko ñalawma …
Bookara Aamadou Bah
pulaar.org


text:
Udditgol duɗal pulaar to catal FƁPM Likseyba
Tuggi maayirɗe hitaande 2012 e lewru desaambar, duɗal ngal udditnoo. Tolnooji ɗiɗi ina njannga heen. Tolno gadano e tono ɗiɗmo. Tuggi ndeen haa 30/06/2013 yontere kala balɗe nay. Kala kikiiɗe e ɗii ñalɗi nay, almudɓe mbaɗa gorwoccol haa galle Maamuudu Demmba Bah, lollirɗo Dooro Kudiyel, kawra toon ngam heɓde binndanɗe.
Ɓee sukaaɓe ɓe ɓuuɓol haɗaani, nguleeki suraani ɗum en softande e dogande toon e ɗii ñalɗi ɗi mbiy-ɗen. Ɓe tawoya toon jannginoowo ɓe jarlitiiɗo, tiiɗɗo fiɓnde, mo haaɓataa, aamataa jaɓɓaade almudɓe e nokku mum, oo Maamuudu Demmba fof e jinngude e golle e galle, sabu ko o jannginoowo e duɗe keeriiɗe (Privé) haɗaani mo softande ndee jaŋde Pulaar, fof noon ko hoto Pulaar lohde e Catal Likseyba. Fotde lebbi jeeɗiɗi haa almudɓe tolno gadano oo keɓi waɗde kawgel jawtugol tolno gadano oo, Ɓe ngonnoo ko noogaas, ko heen sappo e nayo keɓi waɗde kawgel ngel; ko njeeɗiɗo keɓi yawtude fayde tolno ɗiɗmo, ɓeen ngoni ɓee ɗoo :
1. Muhammadu Abuu Sal
2. Maariyata Aamadu Bah
3. Raamata Ibraahiima Sal
4. Abuu Ibraahiima Sal
5. Jibi Aamadu Sal
6. Mammadu Ibraahiima Sal
7. Aamadu Maamuudu Sal
Tolno ɗiɗmo oo noon suwaa waɗde kawgel tawo. Kadi, oɗon nganndinee ɗiiɗoo tolnooji ɗiɗi ɗi mbiy-ɗen ɗii, puɗɗinoo jaŋde ko oktoobar 2011, ɓe njanngii haa suwee 2012, ɓe uddi, nii woni ɓe udditi kadi e hitaande njanngu 2012-2013. Yo Alla rokku en worɓe e rewɓe e nder FƁPM yarlitiiɓe no oo yarlitorii nii. Aamiin.
pulaar.org
Abou Aamadu Joop


text:
Fedde wiyeteende CNLAA toppitiiɓe haɓaade ko bonnata ndema haa teeŋti e tennke reentini peeŋgol kani e diwanuuji jaajɗi e nder muritani.
Annduɓe ɓee mbiyi saabi ɗum ko toɓooji keewɗi toɓɗi e leydi hee mballiti jaajgol ɓiɓɓe kani ɗi .
Koolaaɗo ko feewti e haɓaade tennke ɗe wiyi ɓe ƴettani ɗeeɗo caɗeele peeje ballitooje e haɓaadeɗe hono pelle sappo e joy ko e otooji ngoni e pelle ɗidi ko njuɓɓudi e pelle tati ko ƴeewtaade e fewjude .
Lilluɗe tennke caabiima ko ina tollno e teemedde ɗiɗi milioŋ( e kaalis oro perrte e nder leyɗeele jeenayi e nder afrik leyydi muritani ina heen jeya.
fuutamedia.com
Mohamed Habiboullah DIALLO


text:
ONA wiyi maa Abdel Asiis tuubana ɗum !
<img231| PULLAR.ORG FUUTAMEDIA.COM
Njuɓɓudi heedooɓe ñaawoore (ONA) Muritani wiyi yo hooreejo leydi oo, hono Muhammed wul Abdel Asiis yaafnoo, sibu e yeewtere makko Neema, o
naamndanooma ko faati e ciimtol Ahmed Saalem wul Buuhubeyni, gardiiɗo njuɓɓudi ndii waɗi hikka ngol. Hooreejo leydi oo jaabtorii cekedele wiyi « hol jamirɗo mo haalde ɗuum… ». ONA jaabtiima, holliti wonde kaaɗoo haala « haanaani » tee,
« ummoraade e hunuko hooreejo leydi, hooreejo Diiso Toowngo Ñaawoore, ko ɗum huunde bonnde ». Ɓe mbiyi haala makko kaa ko « jalkitte njuɓɓudi ɗo kala ɗawaaɗo hakke mum e tooñeteeɓe tooñanngeeji goɗɗi, moolotoo… »
ONA holliti wonde : go’o « Batonnier Ahmed Saalem wul Buuhubeyni ko toɗɗaaɗo e laawol, mo hay caggal leydi heɓtini, sibu o heɓii ɗowde mooɓondiral barooji winndere ndee, hono CIB » ; ɗiɗi « ONA ina hesɗitina hoolaare mum e Buuhubeyni, tee kala ko ŋaacci mo, ŋaacci ko denndaangal awokaaji Muritani, bonni ko faayiida ñaawirɗe e sifaa kuuɓtodinɗo ».
E joofinirde « ONA ina waɗɗina e hooreejo leydi oo yaafnaade, sibu makko bonnude faayiida dental ngal ».
BOCARA BA PULAAR ORG


text:
Ganndal “SAWRU”
SAWRU gaynaako en cifinooma ɗum. Pullo gaynaako maa capaato ina jogoo ndu, ina aynira.
Hol ko o aynata ? Omo waawi aynude “Ɗi kine kecce gallaaɗi joorɗi, sayeeji jamma buunaaji weenndoogo, ɗi kooynoo asamaan ɗi mbiya mbuuu... !" Ɗi kuccita fuɗnaange, ɗi mbiya : “Mbuuu... ! Ɗi kuccita hirnaange, ɗi mbiya mbuuu... !” Ko kañji kadi mbiyetee : “Ɗi ngalaa paɗe,
ɗigginɗi laabi, rewɓe resooɓe rewɓe banndum en.”
Fulɓe mbiyi : “Pullo ɓuraa pullo jaasaa pullo. So pullo ɓurii pullo ko na’i. So pullo jaasii pullo kadi ko na’i. Weli mbeewa mettii mbeewa ko nagge ɓuri ɗum ɓirannde.”
Ko o jaalo baali billi boɗeeji, gaynaako be’i cigirnaaji, be’i kaangaaɗi, mbela wela kosam metta ngaynaaka, oorooji caggal keɗɗaaje. Njogitaari makko ko sawru helliiru haarndu njunngo. Omo sinndoo laɓi juulaawi, omo ñooltoroo so o ñotaama haa o ñoolaama e hare. Omo jogoo laɓi tuuba, omo reentoroo so o yaniraama. Omo wakko jaasi ki o asiri, so omo darna cukkel makko so o daakiima e nokku. Gaynaako ina heewi jogitaade ko baaba Gellaay Aali Faal inniri, garde kummba koroŋ ŋalla ŋalɓitiiɗo, ɗum woni fetel. Sabu omo wonta sawru saatu nde « Arrahmaani taƴi, piyanɗe petti, conndi duki deƴƴaani haa gasi, kure ne kayi ngasii. Maayatnooɓe maayi, dogatnooɓe ndogi haa alaa heddiiɓe so wonaa jaambareeɓe ɓe kulataa, ndogataa ndokkataa caggal. Dar-darel waɗii, gite mbaɗii ŋaas, ɗoo, fetel wontii sawru. Ndool-ndoolaagu naatii. Jaambareeɓe nguubat petelaaji tan ina lappondira haa poolgu dañee, maa tihondiral laatoo : poolɗo alaa, poolaaɗo woodaaani. Ko ɗum tan dey woni e hare !
Kala gaynaako pullo, pullaaɗo lamɗo lamɗam, daɗɗanaa pehe wileeɓe huutortooɓe cefi e daaɗe, piɓi, caawli e gallaaɗi, o lootii kiite, o moolii baasal, o ñawndii ɓayre yimɓe e jawdi ; o winndanaa kadi aayeeji moolorɗi hunuko e yitere, jinneeji e seyɗaneeji kam e kuulle ladde (barooɗe) conngooje o ɓuftii. Omo heewi jogitaade sawru (ŋalla - weduru). Ko kanko sifortee haɗee waɗa, walla mbiyen mo, wullee jaaña, kulɗo gacce, cuusɗo ŋaaccee ñalnde wolde ummii hare hari. Ko o keewɗo muñal mo tooñataa kono jaɓataa tooñannge. O wuuri ko gawri e kosam e teewu. Omo siforee cewɗo mo heege sewnaani. Ko o jolɗo, ko o bewɗo, piyoowo, pettoowo, dufoowo kiraaɗe banndum en, hirtoo hiraande mum waala ɗaanaade. Ko o kaaraysire, dokko jawdi, moƴƴoowo e ñaagotooɓe e ñamakala en. Kanko fof e wonde gaynaako, ko o harbiyanke. Ñalnde biiwgal walla mbiyen dognirgal, o haɓɓat puccu makko, so ngu njarlu maa ndimaangu, o yaɓɓa e baylo, sakke safa mo, o jooɗoo e geeƴorgal maama labbo, o fooɗa taltalol koyɗe yeeso ɗee ngummoo, ngu deppitoo caggal no doomburu feƴƴooru gerte, o ñoƴƴa ngu jamɗe, ngu wiya wey ! Ngu yaltira galle juraa-juraa, ngu tawoya pucci peeñcu. Ɗi potndee haa ɗi pota, ñaawoowo rokka yamiroore, pucci pokkita teeɗanoo haaɗtirde ina ndoga no doole mum en potnoo, gulaali ina ngulla, puccu Bookara Bah ardii haa ɓe paandii yeeɓooɓe, o ɓoodi o fiyi koyngal e leydi, o hooti e lahal hirke, o waɗti noon kadi oya bannge, o jooɗtii, o fooɗi taltalol ngu guusi, ngu darii. Gulaali e luukaali ceeki weeyo. Pullo gaynaako harbiyannke nawii raay. Eskey Bookara Bah. Pulaar wiyi : “Ko waawde weli, kono so aɗa wallee waaw ! Sabu, ko waawde waɗi caali dawaaɗi.”
Ƴaro kadi yuɓɓinaama, agaaɓe baali fof nootitiima. Hannde ko ɓuraa faynude e ɓuraa feewreede. Ko piilngal gaalal mawɗo aynaaɓe. Baali fof ndenndinaama gaɗa wuro ; bawɗi nana piya, buubaaji nana kakka mehre, boombi e seemedɓe ina piya kelle belɗe, ina njima ina naayoo. Aynaaɓe fulɓe ɓoorniima kartaaji loru e tuubaaji loru, murtii laafaaji cilmbaaɗi, teppitiima paɗe taƴee hulee, ndadiima pafti koobaaɗi, ndariima hoore baali. Jawɗi peewɗi kam e damɗi baali cawndiima ɗum en. Petelaaji loowaama, tuppaama, kapsunaama maa mooginaama. Beeyni kuuraama, hikka aga debbo ina tawtoraa, o wiyetee ko Molel Tene, o yettetee ko Jallo, ko o pullo jaalaalo, taanum Ñuullayel yaalalɓe.
Molel Tene Jallo ko jontaaɗo. Ko o catal bebbo, omo ɗo dow ɗoo. Omo yooɗi sanne. Gila ko o suka tokooso, o fijdata tan ko e worɓe. Alaa ko o ronki waɗde e golle maɓɓe. Ko o jiɗɗo nehde jawdi, ALLAH noon wuurti mo ko e ngaynaaka ndammiri haa ɗum addani jinnaaɓe makko faggaade be’i e baali, nde tawnoo eɓe korsini mo haa ko ɓuri alaa. Kanko fof e wonde debbo, o ñawndorii ko no gorko nii : njamndi ɓaleeri naatataa ɓanndu makko, wonaa sawru wonaa womre wonaa hello alaa heen ko yottotoo mo. So a ardii e makko sippiro, a dañataa heen ñalel danewel, ko ɗoon e ɗoon o fiyat ma e leydi, woni gorko woni debbo. Kala nde o duppiti ndammiri makko subaka, o wakkotoo ko jammbere makko. O ñallata ko ŋabbude e lekkuule omo feƴƴana be’i makko e baali makko.
Ina jokki
fuutamedia.com
pulaar.org
Muusaa Aamadu Jallo


text:
Hoorde balɗe 3 timmuɗe ina ɓeyda cellal
Hoorde balɗe tati timmuɗe ina waawi wuurtinde paɗɗorɗe ɓalndu fof. E wiyde annduɓe wiɗtooɓe wonɓe to Duɗal Jaaɓi-haaɗtirde Karolin Worgo (Dental Dowlaaji Amerik), « hoorde balɗe tati timmuɗe ina waawi wuurtinde paɗɗorɗe ɓalndu fof ». Ɗum woni, e no ɓe mbiyri “heyɗinde” ɓalndu 72 waktu (balɗe tati deggondirɗe) ina addana celule boofe (walla selilaaji boofi : cellules souches) fuɗɗitaade feewnude biige daneeje (globules blancs).
Ɗumɗoo ina wallita ɓalli nayeeɓe waawde haɓtaade mborosaaji e ñawbuuli, sibu neɗɗo mawnat tan kattanɗe ɓalndu mum to bannge dartagol ñawbuuli ina ustoo. Ko noon kadi wonande yimɓe ɓe paddorɗe ɓalli mum en mboni, ko wayi no wonduɓe e Sida, e yeru.
Ɗum haaɗaani ɗoon tan, e wiyde maɓɓe : « kabaaru belɗo goɗɗo oo, ko so neɗɗo hoorii, ɓalndu mum yondintaako tan e feewnude biige daneeje kese. So neɗɗo hoorii, ɓalndu mum seertat e denndaangal celule maayɗe walla bonɗe walla nayeeje no feewi ». Ɗum firti ko ɓalndu ina « lawƴoo » walla ina lootoo kala ko maayi walla ko naywi ko wonnoo e nder mum, no lekki demminaare seertirta e baramlefi maayɗi walla nasliiɗi nii, wilta baramlefi kesi nii.
E no Porfeseer Valter Longo wiyri « kala hoorannde, puɗtugol ɗee biige daneeje ina wuurtina tippudi paddorɗe ». « So aɗa maaya heege, ɓalndu maa wonata ko e etaade wowaade semmbe, e nder ɗuum, feere ɓurnde ɓadaade ɗum ko ñaamtaade celule keewɗe paddorɗe nattuɗe nafde, ko wayi no celule ñawɗe walla bonɗe ».
Kono e oo sahaa ɓe ngoni ko e waɗde jarribooji goɗɗi hade maɓɓe waɗtude wasiyaade nayeeɓe ñawɓe Sida koorka, sibu koorka maɓɓe ina ɗaɓɓi ndeenka.


text:
Tesskuyaji e hirde BABA MALL yimɓe lamu ngami kono lamu aran
Tesskuyaji e hirde BABA MALL yimɓe lamu ngami kono lamu arani
Teskam e hirde baba mall jamma hanki ɗo e nuwasott lamorgo leydi muritani kawral wayrondirɓe ɓe nhidani ccirol to bange dawrugol
Ko ɓuri hrnn hawed ko yimɓe lamu
Ko wayyno mer wuro kayhayɗe tcombe e merr wuro bagodinn ba bocara soukley
E ba hudou e wull hamza gonoɗo merr wuri nuwasott
Ko ɓurru henn teskunde ko jagorrgal leydi muritani kalfinangal pinal aranni
E hojom batte oo yaffni oo nelli ko drikter kalfinaɗo pinal ko kañum arri e innde horejo leydi muritani muhamed abdul aziz tediniraɗo hirde nde
Fuutamedia.com
hamada
Wallifiiɓe
- onden el arab خمس واربعون الف شيعي في موريتانيا البلد قاعدة لنشر المذهب في المغرب
- جنوب موريتانيا- السكان يطالبون الشعب بدعمهم لمواجهة مصادرة الاراضي
- sud mauritanie..le Gouverneur de boghe menace la population
- human right watch تنتقد السنغال وموريتانيا على ملفهما الحقوقي
- جهاد النكاح تسرب فيديو من غرفة زعيم داعش
- [...]


text:
Niɓɓinirki ɓowɗi
Eɗen keewi haalde ko faati e ɓowngu e ɗii sahaaji. Eɗen nduttoo heen kadi e oo sahaa mo ɓowɗi tampini yimɓe no feewi haa e nder Nuwaasoot sabu caragol beeli donkaaɗi yo kor gila ƴiiwoonde mawnde wattindiinde toɓde e laamorgo hee jamma alet 15/09/2013 jofi altine. Kono ngolɗoo ko kabaaru belɗo, so wiyeede, won feere yiytaa daɗndoore aadee e kullon ciiɓotookon ƴiiƴam yimɓe.
Haa hannde kadi ko wiɗtooɓe ameriknaaɓe njiyti ndeen feere. Ko ndeen feere woni ? Ñalnde altine 9 settaambar ɓe njuɓɓinii yeewtere to Indianapolis.
E wiyde maɓɓe, fooɗata ɓowɗi e ɓalli ko henndu ɓalndu. Ɗum noon ko nduun heenndu yaltooru e ɓalndu fooɗata ɓowngu haa yettoo neɗɗo, juuroo e mum, fiɗa ɗum… Ɗum noon wonaa « gite ɓowngu yiyrata neɗɗo, ko henndu ɓalndu yiyrata neɗɗo ». Ndeke so a yiɗii haɗde ɓowngu yiyde neɗɗo saka juuroo e mum, fiɗa ɗum, a haɗat ɗum banaade henndu ɓalndu, walla kaɗaa henndu ɓalndu fooɗooru ɓowngu nguu yaltude e neɗɗo walla mbaylaa ndu. No Alla waɗata, ɓe mbiyi, won e keɗɗe walla bakteriiji ngoni e ɓalndu neɗɗo, baawɗi haɗde kine ɓowɗi banaade (walla uureede) , nduun henndu ɗowatnoondu ɗi e ɓalli yimɓe. Ɗeen geɗe noon keewi yaltidde ko e warñeende, tee ɗe pawii ko e yimɓe. Ko ɗum nii waɗi, ina woodi ɓalli ɗi ɓowɗi ɓuri horsinde, ɗum noon ɓurɓe waawde fiɗeede.
Hol no Ulrich Bernier, biɗtoowo to nokku Amerik ko faati e ndema (USDA) e gollodiiɓe mum, mbaɗi haa njiyti ɗum ? Ɓe uddu ɓowɗi haa heewi e nder suudu. Ɓe ceerndi geɗe gonooje e warñeende neɗɗo ɗee, ɓe puufi heen geɗel fof e bannge e ɓale suudu nduu. Ko ndeen ɓe teskii, e yeru, ko wiyetee asid laktik (acide lactique) ko nganndu-ɗaa kam fof ɓuri heewde e warñeende, ina fooɗa no feewi koowoyon kon, kon kuuroo ɗo fuufaa e ɓalal ɗoo. Won e banngeeji ɓale ɗee ɗo hay ɓowngu ngootu njuuraaki, ɗeen geɗe ko ɗe pooɗataa ɓowɗi.
So ɗeen geɗe puufaama e nokku baɗɗo ɓowɗi, so a naatnii heen junngo maa, ɓowɗi ɗii ndillataa nii ; ɗum noon ɗi tinataa junngo neɗɗo nani ɗoon. Ɓe mbiyi « ɗum ko huunde haawniinde sibu ɓowɗi debbi, ɗi nganndu-ɗaa ko e ƴiiƴam yimɓe keɓata ko nguurniri ɓoccooɗe mum en, ina uuree ɓalndu neɗɗo goɗɗuɗo fotde 30 meeteer.”
Njeñtudi ngoo wiɗto noon ko huunde mawnde no feewi. Sibu e nder nokkuuji keewɗi e winndere ndee, koowooje ciiɓotooɗe ƴiiƴe ina caaboo ñawbuuli keewɗi, gila e jontinooje haa e goɗɗi.
Ɗum noon, yiytude geɗel kaɗowel ɓowɗi « yiyde » yimɓe, ko huunde heewnde nafoore no feewi. Ɗeen geɗe so peewnaama ina mbaawi waɗdeede e comci walla e lallitorɗe walla puufee e ɓalli. Kono tan banndiraaɓe, mbaason heppude, ko ɗoo e duuɓi, sibu eɗum ɗaɓɓi golle keewɗe tawo nde tawnoo ɓowɗi na keewi leƴƴi, tee won heen ko jamma piɗata, won heen ko ñalawma …
Bookara Aamadou Bah
pulaar.org
hamada
Wallifiiɓe
- onden el arab خمس واربعون الف شيعي في موريتانيا البلد قاعدة لنشر المذهب في المغرب
- جنوب موريتانيا- السكان يطالبون الشعب بدعمهم لمواجهة مصادرة الاراضي
- sud mauritanie..le Gouverneur de boghe menace la population
- human right watch تنتقد السنغال وموريتانيا على ملفهما الحقوقي
- جهاد النكاح تسرب فيديو من غرفة زعيم داعش
- [...]


text:
muritani wayllo lamu aziz ko kewennde rewɓe
horejjo leydi muritani wayyli lammu mum hanki jamm tesskam e wayylo wayylo oo
jagorɗe 8 mbayylamm henn nayyo ko hesɓe 4 hediɓeɓe ko ɗonn ngonno
tesskuya ko rewɓe ɓurri hewde e jagorrɗe toɗaɗe hankki jamma
posstojji ɗi ko ni cciforri
ba kumba jagorrgal ccoftal ɓalli e ccukaggu oo lommti ko hulimatu sao
ja muktar malal jagorgal golle e hebblo e karalagal kessal oo lommti ko wull el mammy
kadija mint mbarik jagorgal kalfinangal gede dunnde afrik e maghrib e muritanina6e
woon6e ccagal leydi oo lommyi ko hindu mint aynina
hinndu aynina pinal e mbaylandi hannki oo lommti ko mint suwaynna
mint sounaa wonni jagorgal kalfinangal geɗe ccagal leydi
muhamed salim wull bechirr wonni jagorrgal kalfinangal petrol e minujji
o lomtondiri e muhamed wull kkhunna gonntuɗo jagorrgal diyye e tewarre
fuutamedia.com
hamada
Wallifiiɓe
- onden el arab خمس واربعون الف شيعي في موريتانيا البلد قاعدة لنشر المذهب في المغرب
- جنوب موريتانيا- السكان يطالبون الشعب بدعمهم لمواجهة مصادرة الاراضي
- sud mauritanie..le Gouverneur de boghe menace la population
- human right watch تنتقد السنغال وموريتانيا على ملفهما الحقوقي
- جهاد النكاح تسرب فيديو من غرفة زعيم داعش
- [...]


text:
titoojedenndaangalkabaruuji
2013/11/26
Feddewinndere: mooɓoondiraltunduyaŋkewal(ŋeñɗiprograme radio ji e anndindelisilaam e nderAfrik) jogriiwaɗoydekogila e 27 haa e 30 Novembre to Dakaarwurolaamorgoleydisenegaal.
2013/11/26
Sewndecaggalleydi: batutimmirdeyonteredeftetekendilisilaamiyaŋkoori Iran waɗiko e himmeconseillerfinaatawaatekendilisilaamiyaŋkoori Iran.
2013/11/25
Sewndecaggalleydi: Mam Kharmbacke, depute assemble national senegaal e ndershahondingolhujatulislaamwalmusilimiinaAnsaarii, o wi’i: TendungalshahiidAnsaariiwonaakojogoraayejjiteede.
2013/11/25
Feddewinndere: danndujeenaɓiiru international kunjagolqur’aanakariimufuɗɗiko e kiikiiɗehanki 23 Novembre to Tripoli wurolaamorgoleydiLibye.
2013/11/24
Feddewinndere: njuɓɓudiijiduñanooɗihaqqeinnamaaaadee e nder Kenya ɓeekabriikabaaruleeptugoljuulɓe e bonolnjadimaɓɓe e ejuulɓeheeummorde e police hoolayru e nderndiiɗoonleydi.
2013/11/24
Feddewinndere: haliifaaɓeleydinasaraaniyaŋkooɓe Angola e nderAfriktottiriiyamiroorefuseedejuulire e haddekalladillelisilaamiyaŋkooje.
2013/11/23
Feddewinndere: yeewterehande 20 Novembrendekoohoowomawɗosawra Iran waɗi e nderjiidigalmakko e basiijji to mosala imam khomeini e teeŋtindembofaade e reendehaqqeejinuclérengendi Iran, holliraama e jaayleAarabuuɓeheefof.
2013/11/23
Feddewinndere: ambassadetekendilisilaamiyaŋkoori Iran e nderalarbahanndeheeɓenjaŋtiimakofaatie attack terroristebaɗɗohanki to ambassade Iran gonɗoBayrut.
2013/11/20
Feddecaggalleydi: Kamaalqahat e nderkafuudditirɗumyonteredeftetekendilisilaamiyaŋkoori Iran to Tunis e nderyeewteremakko, o wi’i: Defte Iran naaɓeɗeeinajettinaneɗɗo e kaaddiganndal.
2013/11/20
Feddewinndere: njuɓɓudifinaatawaa e jokkoondirelisilaamiyaŋkoojeteeŋtinaanishahondindeconseilerfinaatawaairan to Liban.
2013/11/19
Feddewinndere: e dowwondekoɓuri 90%yimɓe senegaalkojuulɓe, leydindiimaanditamawondekokaŋumɓuriheewdefeetuujidiineyaŋkooji e adunahee.
2013/11/19
Feddewinndere: Huseyni Abdul Razaq, kumpitiiɗokofaati e hoolayru e nderEjipt e dowteeŋtindembowondeshi’ayaŋkooɓeɓeekofeccere e Ejipt, o holliriiwonde :fññindediinemaɓɓekohaqemaɓɓe e leydihee.
2013/11/12
Sewndecaggalleydi: hujatulislaamwalmusilimiinaseyid Muhammad Naaɗiqii e nder table rondesirruujisawra Imam Huseynu (a s) to Kabul, o wi’i: Gootelkabaaruashuuraakolaɓɓindehakundegoonga e fenaande e nderlisilaam.
2013/11/12
Feddewinndere: marjashii’ayaŋkooɓemawɗogonɗoIrakoobisniimahande (ahmaddaawuudaughlu) jaagorgalcaggalleyɗedawlaTurki.
2013/11/10
Fedde sewnde caggal leydi: conference contre islamophobie yuɓɓaama e dow noddaango fedde (CRI) to saint denis e nder banc lieu paris.


text:
Ngonka ɗemɗe to leydi Kamaruun
Kamaruun ko leydi ndi bannge e mum jeyaa e Afrik hakkundeejo, bannge goɗɗo oo e Afrik hirnaange. Heedi ndi bannge hirnaange ko Niiseriyaa e geec Atalantik, bannge worgo ko Gine ekaatoriyaal e Gabon e Konngo, bannge fuɗnaange ko Santarafrik e Caad e bannge rewo ko weendu Caad. Wertallo mayri ko 475 442 km2, keeweendi yimɓe mayri ko hedde 19 miliyoŋ aadee. Laamorgo mayri wiyetee ko Yaawunnde.
Idinoo halfude ndi ko Almaañ, kono, caggal wolde adunaare adannde, Farayse e Angalteer kalfinaa ndi. Bannge gonnooɗo e njiimaandi Farayse oo, heɓi ndimaagu mum ñalnde 1 saawiyee 1960, wiyaa Rippoobilik Kamaruun. Huunde e hettere wonnoonde e njiimaandi Angalteer ndee, anndiranoonde Kameroons tawti bannge jeytiiɗo oo e hitaande 1963, ɗi mbaɗi federaasiyoŋ inniraaɗo «Rippoobilik Federaal Kameruun», innitiraandi, ñalnde 20 mee 1972, «Rippoobilik dentunɗo Kameruun» hade mum innitireede kadi «Rippoobilik Kameruun» e hitaande 1984.
Ko ndii iwdi ngaddani ndi jeyeede e «Njuɓɓudi winndereeri Farayseere» (Organisation internationale de la francophonie) kam e dental Commonwealth.
Leƴƴi : Kameruun ina renndini leƴƴi keewɗi, ko ina tolnoo e 280 haa 300 leñol, naatnaatondirɗi, jillondirɗi. Ina waɗi heen mawɗi, ina waɗi heen tokoosi. To bannge njuɓɓudi, ndi feccitii ko e diiwanuunji jeetati (8).
To bannge keeweendi, heedi yeesoo ko ɗiiɗoo leƴƴi : fang (20%) ; bamileke e baamuns (18%); duwaala e lumndu e basaas (15%) e fulɓe (10%) e tikaar (7%) e Manndara (6%) …
To rewo leydi ndii, e diiwaan Adamawaa oo, ɓuri heewde heen ko fulɓe. Ko ɓe juulɓe, tee aɓe njogii tiiɗndi no feewi e politik leydi ndii. Tee, gila ko ɓooyi, ko kamɓe carata diine lislaam e nder leƴƴi kirdi (paiennes). Aarabeeɓe Showa en e Masaas en e Kotoko en e Hawsankooɓe e Bayaa en … ina tawee ɗoon kadi.
To worgo leydi ndii, ɓuri hoɗde toon ko leƴƴi bantuuji (Duwaala, Betis, Aton, ekn…), kono, e nder dunli hee, tawetee heen tan ko kuumon (yimɓon ndaɓɓon).
Huunde e ɗii leƴƴi, haa teeŋti noon e Duwalaa en, njotondirii law e tuubakiri, ko ɗum tagi ɗum en naatde ekkol law e jogaade jannguɓe lomtinooɓe tuubakooɓe nde njahi ndee. Kono fof haɗaani, idii wonde hooreejo leyd ndii ko pullo rewanke, juulɗo, hono Aamadu Ahijjoo.
Bannge hirnaange leydi ndii ɓuri hoɗde heen ko Bamuun en e Bamileke en, anndiraaɓe ƴoƴtande njulaagu. Ko kamɓe mbaɗti Duuwaala laamorgo faggudu leydi ndii. Heen bannge e hirnaange leydi ndii, roni ko ɗemngal Engele, tawi noon, diiwanuuji rewo e hirnaange e hirnaange worgo ɗii, ɓuri doolnude e mum en ko ɗemngal Farayse. Hedde feccere yimɓe leydi ndii ko kereciyee en, hedde nayaɓal ko juulɓe, nayaɓal goɗngal diineeji gaadanteeji …
Ɗemɗe : Ɗemɗe leydi ndii ina keewi (hedde 300), tee ina njillondiri no feewi. Kono tan, eɗen mbaawi teskaade wonde ɓurɗe heen waawde haaleede ɗee, ko Fulfulde (rewo oo fof, haa heddii e Logon e Shari, ɗo Arab haaletee), e Beti e Basa (hakkunde keedɗo bannge worgo) e Bulu e pidjin english (bannge hirnaange kam e geejegol hee); ko ina ɓura miliyoŋaaji tati aadee ina kaala gootal e ɗeeɗoo ɗemɗe kala. Ɗemngal Ewonndo ina haalee e saraaji Yaawunnde e Duwaala. Ɗemɗe e leƴƴi ina keewi no feewi e leydi hee, haa ko hay gooto waawaa wiyde ko nii ɗi poti. Ko keewal majje e jillondiral majje, jibini ɗemɗe kese, kuutorteeɗe no feewi, baaɗe no “pidgin English”, “camfranglais”, e “franfulfulde".
Farayse e Engele
Kono, ko ɓuri maantinde e Kamaruun, ko yoga e maɓɓe kaalata ko Farayse (hedde 78%) e Engele (22%, bannge hirnaange worgo). To bannge doosɗe leydi ndii, kuulal 1, taƴre 3 : «Rippoobilik Kamaruun hiisii ko engele e farayse ngoni ɗemɗe laawɗinaaɗe, potndaaɗe. Dowla oo ina gaddii ƴellitde ɗemɗiɗaagal e nder leydi ndii no diidorinoo. Omo daranii reende e ƴellitde ɗemɗe ngenndiije ».
Ngam tabitinde ɗuum, guwarnama oo e hoore mum waɗata ko hilifaaɓe haalooɓe farayse e engele, juulɓe e kerecee en, so ina aaɓnoo, ummoriiɓe e diiwanuuji jeegom ɗii fof.
To bannge jaŋde, kuulal 5 sariya jowitiiɗo e jaŋde toownde wiyi “Dowla ina gaddii ɗemɗiɗaagal e nder jaŋde toownde, ina jaggiri ɗum geɗal naatnaatondiral e ngootaagu ngenndi. “
Ɗum noon, e nder duɗe jaaɓi-haaɗtirde, jannginooɓe ɓee ina mbaawi huutoraade ɗemngal ngal ɓuri waawde, hakkunde farayse e engele oo. Ko ɗum tagi, kala sanɗa mo huɓindaaki ɗemɗe ɗiɗi ɗee fof no moƴƴi, so jaŋde yontii, maa sawndoo sanɗa goɗɗo baawɗo farayse walla engele, ngam waañnjitaade winndannde rokkaande ndee. Ko farayse noon ɓuri yaajde e janngirɗe ɗee.
Wonande jaŋde hakkundeere e leslesre, ɗemɗe ngenndijje kaɗaaka, kono, e ko tabiti, kamaruunnaaɓe fof naatirta jaŋde ko e farayse walla engele, e fawaade e diiwaan woni oo. E hitaande jeegoɓere ndee noon, alaa e sago jannga goɗngal ngal.
Jaayɗe : To bannge jaayɗe, rajo ngenndi oo ina resani 28 ɗemngal ngenndiwal waktuuji 8 fat e nder yontere no diidorinoo. Ko heddii koo fof ko e farayse, engele rewi heen. E nder rajooji dowri ɗii noon, hedde joyaɓal haa nayaɓal emisoŋaaji ko e ɗemɗe ngenndiije. Ma a taw, alaa ɗemngal ngenndiwal gootal haaletee e tele ngenndi oo.
E fawaade e ko jangtaa dow koo, en paamii tan, geɗal ɗemɗe ngenndiije ina fooƴi no feewi e nder jaŋde leydi ndii, sibu ko farayse e engele ƴetti fof. Kala kamaruunnaajo mo waawaa gootal e ɗee ɗemɗe ɗiɗi, ko «tumaranke» e nder leydi mum, sibu so o yaltii wuro makko tan o aanat !
E raɓɓiɗinaade, alaa fof ɗemngal ngenndiwal huutortee, wonaa e njuɓɓudi laamu, wonaa e jaayɗe binndaaɗe, wonaa e jeeyngal, wonaa e tele ngenndi, wonaa e jaŋde, hay e jaŋde mawɓe ! Hay e nder galleeji maɓɓe, ko mawɓe ɓee kuutortoo ɗemɗe mum en ngenndiije e farayse walla engele, foti. Wonande sukaaɓe ɓee noon, ɓe ɓuri waade haalde ko e farayse walla engele (hedde 70%) e nder galleeji mum en. Alaa fof tuugnorgal laamu woodi ngam hisnude ɗemɗe ngenndiije, ƴellitde ɗum en haalaaka. Yoga e majje nii njogori ko majjude ɗoo e ndeen. Sibu, nde tawnoo feere woɗnde alaa, ɓe mbaɗti ko renndinde engele e ɗemɗe maɓɓe e farayse, haa ko ɗum jibinii ɗemngal kesal inniraangal «pidgin-english», ngal nganndu-ɗaa ɓuri farayse e engele fof so ndenndinaama, darjude. Kanngal woni hannde ɗemngal jehre, ɗemngal mbedda, ɗemngal « partout ».
Nii woni, e fawaade e wiɗto njuɓɓudi mbiyeteendi «Grimes» waɗnoo e hitaande 2005, ɗemɗe leydi ndii ina mbaawi fecciteede e pecce nay (4) mawɗe, fawaade e keeweendi haalooɓe ɗum e coftal mum en (Ƴeew haatumeere les ndee) *
Tawi noon farayse e engele e «pidgin-english» ina njogii, ko famɗi fof, gotal heen kala, ko ɓuri 2 000 000 muuynuɗo ɗum. Alluwal les ngal ina hollita wonde ɗemɗe ngenndiije kamaruun ɗee fof ngoni ko e majjude, so ƴeewaama keewal haalooɓe ɗum e ngonka mum e nafoore mum faggudu e renndo kam e ɓetirɗe coftal ɗemngal ɗe kollitno-ɗen e binndanɗe men gadane. Fulfulde Kamaruun daɗaani e ɗuum.
Bookara Aamadu Bah
Haatumeere keeweendi haalooɓe e coftal ɗemɗe Kameruun
Feccere limoore haaloɓe limoore ɗemɗe Ngonka
1 0 14 ñifɗe
2 jaasi 1 000 72 ɓarakke
3 1 000 haa 100 000 183 pamare
4 100 000 haa 700 000 14 mawɗe
Firooji
pidgin English : ko jillondiral engele e ɗemɗe goɗɗe keewɗe, sibu ngal heewi haaleede ko e nokkuuji ɗo ɗemɗe keewɗe koɗdi. Fotde miliyoŋaaji ɗiɗi ina kaala ngal.
Kamfranglais : ɗeɓi waade ko no farayse jillondirɗo e engele e ɗemɗe ngenndiije goɗɗe, kaaleteeɗo e Kamaruun.
franfulfulde : ko jillondiral hakkunde fulfulde e farayse. Ɓuri waawde huutoraade ɗum ko sanɗaaji renndooji jannguɗi e nder Kamaruun. Yeru, sanɗaaji duɗal jaaɓi-haaɗtirde Gawundere ina keewi haalde ngal.
Commonwealth of Nations ko fedde renndinnde ko ina abboo e 50 leydi, hono Angalteer e huunde leyɗe gonooɗe e njiimaandi mum (koloniiji mum ɓooyɗi). Commonwealth daranii ko potal, calagol paltoor, demokaraasi e gardingol sariya. E hitaande 1991, nde yaltini bayyinaango Haraare, ɗo nde heɓtini nafoore heeriinde jojjanɗe aadee, kam e nehaagu demokaraasi e potal rewɓe e worɓe, e ƴellitaare duumiinde e ndeenka sato.
OIF (Organisation internationale de la francophonie) woni Fedde winndereere farankofoni. OIF ko njuɓɓudi dowlaaji dennduɗi kuutoragol ɗemngal farayse kam e won ɗeen piɓle, ko wayi no «keɓtingol keewal pine», deeƴre, ngardiigu demokaraasi, tiiɗtingol dowla ɗooftiiɗo sariya, ndeenka sato. 77 dowla e guwarnama ko terɗe dental ngal hannde. Yimɓe mum ɓurii 890 miliyoŋ aadee, rennduɓe kuutoragol ɗemngal farayse e ɗooftagol ɓure winndereeje. Fedde ndee ina jogii juɓɓule pewjooje, ko wayi no Joɗnde hooreeɓe dowlaaji e gurnamaaji (njuɓɓudi ɓurndi toowde), njoɗotoondi laawol gootol duuɓi ɗiɗi kala e gardagol Kuulaaɗo Kuuɓal Farankofoni. Oon koolaaɗo kuuɓal ko Abdu Juuf (gila 2003). Fedde ndee sosaa ko e hitaande 1970 e tuugnaade e Nanndiral Ñaamee (Niiseer). E nde daranii ballondiral hakkunde terɗe mayre ngam nafoore yimɓe mum en. E nde jogii njuɓɓudi diisneteendi, hono « Assemblée parlementaire de la Francophonie (APF) » e gollorɗe karalleeje nay, ɗeen ngoni «Agence universitaire de la Francophonie (AUF)» e tele TV5, e «Association internationale des maires francophones (AIMF)» e «Université Senghor ».
Share this
hamada
Wallifiiɓe
- mauritanie /Au large des Canaries, un chalutier russe déverse son fuel dans l’océan
- Macky Sall sort de son silence : « Que Yaya Jammeh sache que… »
- السنغال تنتظر منظومة صواريخ ايرانية وروحاني يصفها يالشريك المميز
- -بعد مظاهرة ضد الحجاب مظاهرة بصدور عارية وسط القاهرة طلبا للحرية والازهر يندد
- Ne pouvant plus supporter les « ton fils ressemble à mon mari », elle se suicide
- [...]


text:
Tunkara e Idiriisa Sek e “Reewmi”
Mammadu Sih Tunkara mo 2Stv winndii Idiriisa Sek ngam wiyde ɗum wonde no innde parti mum, hono « Rewmi » winndiraa nii sellaani, sibu ndee helmere firataa ko Idiriisa Sek faanditii heen koo.
« Rewmi » firti ko « ñormbolli » wonaa «Leydi ndii», ko o yiɗnoo wiyde koo. E Wolof, no Tunkara winndiri, « Leydi ndii» winndirtee ko « Reew mi ». O waɗii e ɓataake hee winndannde huurnde faatunde e jooporɗe e toɗɗorɗe. O wattindorii winndude « ko mbinndu-ɗon koo woodaani e wolof… 21 ɗemngal ina ndottanaa doosɗe mbinndiin e nder Senegaal, Wolof ko gila 1974. Ɗemngal ngal ina jogii celluka e cellingol binndi potɗi ɗoofteede … Ngol binndol ñawngol wallittaa ɗemngal ngal, wallittaa leydi ndii : jaayɗe ƴettitii ngol, tee yimɓe heewɓe ngoowtii ngol. Ma a taw kam a min mbaawi ɗaɓɓirde on sellitinde ɗum. Hormaade ɗemɗe men, haalde ɗe e winndirde ɗe no sellirta nii jeyaa ko e jojjanɗe ɓamtaare. Ɗum ko huunde ɓurnde famɗunde fotde fawaade e ardiiɓe men. »
Enen kam mbiyaten Tunkara tan, ko junngo mum fuuɗaama, sibu heewɓe e gollooɓe politik ina mbiya « yo ɗemɗe ngenndiije njannge » tawi noon mbaawaa hay winndude ɗe.
Tesko
E wiyde Seriñ Mbay Caam, kalifu Senegaal Tippudi Nehdi e Jaŋde « Ko kuutorogol ɗemɗe ngenndiije tan waawi moƴƴitinde jaŋde ». O ɓeydi heen « jaŋde moƴƴitta tan ko nde ɗemɗe men ngenndiije naatnaa e tippudi nehdi e jaŋde ». O haali ɗum ko gollordu Ared yuɓɓidinnoo e ministeer jaŋde Senegaal, yowitiindu e ƴellitde ɗemɗiɗaagal e nder jaŋde lesre.
hamada
Wallifiiɓe
- mauritanie /Au large des Canaries, un chalutier russe déverse son fuel dans l’océan
- Macky Sall sort de son silence : « Que Yaya Jammeh sache que… »
- السنغال تنتظر منظومة صواريخ ايرانية وروحاني يصفها يالشريك المميز
- -بعد مظاهرة ضد الحجاب مظاهرة بصدور عارية وسط القاهرة طلبا للحرية والازهر يندد
- Ne pouvant plus supporter les « ton fils ressemble à mon mari », elle se suicide
- [...]


text:
Njuɓɓudi naangeyankoori
Njuɓɓudi naangeyankoori [1]
Joomiraaɗo tagii winndere ndee o waɗii e mayre kaawisaaji mawɗi, e gunndooji (sirluuji) peeñɗi e cuuɗiiɗi, yoga (won) e majji ɗii o newnani neɗɗo yiitude ɗumen, woon heen ko o newnanaani neɗɗo anndude ɗumen. Ina jeyaa heen njuɓɓudi naangeyankeeri, walla mbi’en naange e ɓesngu mum. Alla tagii naange ngee, o waɗani nge tagopeeje (planètes) jeetati (8) kanje fof eɗe ndoga, eɗe njiiloo taaraade naange ngee, kadi eɗe njiiloo e dow ko’e majje. Kanje tagopeeje ɗee ngoni ɗee ɗoo, so en ngummorike to naange; mbi’en:
Batuure (Mercure), Jaayre (vénus), Leydi (La Terre), Yumma-njanaare (Mars), Mbannduure (Jupiter), Galliire (Saturne), Uranus, e Neptune.
Tesko-ɗen noon ɗee ɗoo ɗiɗi keddiiɗe, ɗe ndañanaaka inɗe e Fulfulde, tagi ɗum ko tawde ɓooyaani gila ɗe njiitaa, ɗe nganndaa ko caggal nde loŋorɗe peewnaa, ɗuum woni daarorɗe ɓallinooje ɓalli kammuyankooji, pooɗa ɗum haa yottoo (hewta), e yantude hen kadi.


text:
Ko ɗo ngon-ɗaaÑaantugol sagataaɓe : Mohammedu Paate Jallo suɓanaama ñalaande
fuutamedia.com
pulaar.org
Jaagorgal Nehdi Ngenndiiri Usmaan Bah ñaantii gorko biyeteeɗo Mohammedu Paate Jallo, koroowo Falndiijo Nehdi Ngenndiiri ElMiina e nder Nuwaasot, laamorgo leydi Muritani, ñaatal teddungal dowrowal, ngal lasal gadanal walla daraja gadano, ñalnde mawnde 16 lewru siilo hitaande 2015. Ooɗoo gorko ñaantaaɗo e ooɗoo beetawe, ñaantiraa ko golle maantiniiɗe ɗe golli, gollata, darnde hiisnde e dadungal caɗtungal ngal darii ngam rokkude jaŋde
leydi ndii, e nder nokkuuji ɗi halfinaa ɗii, mbaydi laaɓtundi ndi wondaani e niiwre walla e kaɗooje.
Ñaantal ngal waɗi ko to Duɗal Keborgal Jannginooɓe Nuwaasot, omo wondi e Idi Mammadu Mbooc, gardiiɗo Duɗal Abuu Uboydi to Riyaad, Saalem Wul Tufoyla, mawɗo Liisee Ekselaas 1, Mohammed Bommba wul Saaliki e Seek Siidi Ahmed.
Mohammedu Paate Jallo e ɓeeɗoo worɓe poti daraja to bannge ñaantal. Kamɓe njoyo, gooto heen fof dañii ñaantal teddungal dowrowal, ngal lasal gadanal. Ɗiɗo woɗɓe ñaantaama caggal maɓɓe, ñaantal lasal tataɓal. Ɓeen ngoni Mesahuud Wul Bilaal Wul Sammba e biyeteeɗo Mohammed Mahmuud Alimaan.
Ena tawtoraa golle ñaantal ngal, diiso Jaagorde Nehdi Ngenndiiri, mawɓe Gardorɗe Diiwaniije Nehdi Ngenndiiri, rewo e worgo, keedo keeriiɗo KFNN falnde ElMiina, diisneteeɓe to bannge karallaagal jaŋde e won e ardiiɓe duɗe leslese to ElMina.
Nde Mohammedu Paate Jallo yalti, resndii Fooyre Ɓamtaare ngolɗoo konngol: “ Mi yettii Geno, Jeyɗo Winndere, dokkuɗo mi fartaŋŋe waɗde golle teskinɗe, teskaaɗe to mawɓe am. E nder nguurndam yo neɗɗo jogo fiɓnde tan e paandaale laaɓtuɗe, ko heddii koo ko Geno timminta. Hannde oo mboɗo wondi e weltaare mawnde walla beltaaje mawɗe. Weltaare adiinde ko nde hakkunde am e hoore am sabu so a golliima huunde, yimɓe ɓe ngollani-ɗaa ɓee walla ɓe ngollodto-ɗaa ɓee, kuccitii e maa, njettiima, ɗuum ko weltaare wonande kay joom fittaandu weltotoondu. Weltaare ɗimmere ndee ko jaggal fotngal no Jaagorgal arde ñaantu maa, ñaantir maa sabu ɗeen golle e yeeso jamaanu ko weltaare. Ndeeɗoo weltaare noon walla ɗeeɗoo beltaaje, ndenndat-mi ko e denndaangal gollodiiɓe am, sehilaaɓe am e ɓesngu am. Weltaare ndee ko weltaare maɓɓe, teddungal ngal kadi ko teddungal maɓɓe”.
Weltaare mawnde waɗii caggal ñaantal ngal, gila e noddooɓe haa e arduɓe koyɗe mumen ngam duwanaade Mohammedu Paate Jallo. Siidi Mohammed, keedo keeriiɗo horirde ElMiina, ngam hollirde weltaare mum e ngal teddungal, soodani denndaangal yimɓe arnooɓe ɓee fof njaram to Yeeyirde Jam (Epicerie El Khaïri). Jamaanu yari haa ɗomɗiti, waɗi duwaaw e cakkital Bah Siley (oon ne ko koroowo), carondiri.
Gelongal Fuuta lollirɗo, Njaay Saydu Aamadu
hamada
Wallifiiɓe
- Mauritanie 2000 : vers l’indépendance économique des femmes de la filière pêche
- دفاع حمادة قد يستخدم صور ورسائل قصيرة توكد ان العلاقة الغرامية مع الفتاة تمت بموافقتها
- Il y’a trois ans, le 16 mars 2012, l’AVOMM perdait à Nouakchott son conseiller pour les droits de l’Homme Mohamed Dogui.
- قرب اطلاق سراح بيرام هل هو بضغط من المعارضة ام لوبيات الكونغرس الامريكي
- السنغال حزب واد يعلن مرشحه للرئاسة غدا والعفو الدولية تدعوا لاطلاق سراح ابنه
- [...]


text:
“LEÑOL AM” Ko Miin Yiɗi Leñol Am. Teddini Pulaar,...
“LEÑOL AM”
Ko Miin Yiɗi Leñol Am.
Teddini Pulaar, Hormii Fulɓe.
Leƴƴi fof ko ngol am ɓurani.
Leƴƴi ngol Fulɓe mi laatiima.
Teddungal min keeroriima.
Ɓiɗngu moƴƴaagu min ndokkaama.
Nehdi e newaare min tawraama.
Ŋari e teddungal wonii geɗal amen.
Mo yiɗi Fulɓe no leñol yoo wuur.
Gaño maggol no waandu yo o nusku.
Yoo sellu ɓamtooɓe ngol e diine.
Kiranoowo ngol leñol yo o ñemmbe. Ngemmbee, dadee haa daña semmbe.
O ngenndiyanke ngalu yo o heɓne.
Caliiɗo ngol kala yo o femmbe.
E laawol diine yo o selne.
E ɗemngal Pulaar haa o nana yo o yenne.
Kala giɗo Pulaar yo o mante. Ngenndiyankooɓe leñol yoo eere.
Golle maɓɓe e maggol yoo cokle.
Gaño Pulaar ko jahannama fayi hoto yedde. Ko ɓuri yaawu o halkee otoo dañ fedde. Hatanteeɓe Pulaar golle maɓɓe moƴƴe yoo teske. Miijooji maɓɓe haanaani hoto yeebe. Jaambareeɓe Fulɓe golwole maɓɓe kuɗi e dow kaayitaaji yoo winnde.
Ɓure maɓɓe e defte yoo jannge.
Pulaar mo haali ngol hoto ɗale yo o mante. Pulaar mo hersi ngal haalde e yiɗɓe oto waɗte. Daraniiɗo ngal balɗe mum yoo njokke. Duwaawu haa heewa yo o rokke.
Ganndal makko e hoyre yoo ɓeyde.
Leñol Fulɓe gollantooɓe ngol kaaɗdi yoo njette. Nafoore leelataa maa waɗ oto heppe. Jaambareeɓe maggol kure e conndi yoo totte. Añɓe maggol yoo pelle.
Oto ɓe ndog yo ɓe padde.
Añɓe Pulaar en ñaagiima oto njeñ.
To ɓe ngoni kala e koyɗe yo ɓe kel. Ngumndam e gite yo ɓe keɓ.
Ɓe cafroo haa ɓe cella yoo sale.
E Tabital Pulaagu naatde ɓe yoo añe.
Sagooji maɓɓe e Fulɓe oto ɓe ndañ. Hakkillaaji maɓɓe yoo mbeñe.
Ɓe nguurtee kaaɗi koye maɓɓe ndilla yoo yiɗe. Leñol Fulɓe on njaaraama.
Yo on nguur e luɓal Allah yo on male.
Yiɗande hoyre mum, wonaa añande bannde mum. Ko miin yiɗi leñol am, teddini Pulaar hormii Fulɓe.
Sammba Eli Cuun
fuutamedia.com
hamada
Wallifiiɓe
- والي يهدد سكان جنوب موريتانيا باستعمال القوة ضدهم اذا رفضوا مصادرة اراضيهم
- محاكمة سنغاليين في الامارات بتهمة احتيال والمتهم يتكلم عن جريمة اخلاقية
- ابرز اهتمامات صحف الجوار الافريقي
- Une sénégalaise de 25 ans retrouvée morte dans son appartement
- Mauritanie : 20 ans de prison pour un ancien haut responsable d’Al-Qaïda
- [...]


text:
fuutamedia.com
Caggal nde biyeteeɗo Khadi Tuure boomel jaarannongel duuɓi jeegom nde daha bonna fawi e ɗuum wara wedda daande geeci tolnde Hotel Ahmedi ñande 27 lewru nduuɗo hannde ko teemedde limtinɗe rewwɓe mbaɗi ceppo to damal galle laamɗo leydi ndi ngam yottinde laamu o welsinndaare muuɗum ko faati e ndeenka kisal yimmɓe haa teeŋti e rewɓe .
Lalla Aicha Joop wiyi e jokkondiral muuɗum e Fuutamedia.com wonnde yimmɓe ngonnta deƴƴude so laamu o waɗaani fodde muuɗum ko faati e ndeenka kisal yimmɓe ɓee.
Caggal ɗuum o huccini eeraango e denndaangal rewwɓe muritani o wiyi ko heɓi Khadi Tuure ko ina waawi heɓde kala ɓiɗɗo debbo gooto kala tawii laamu o jokki welsinndaare muuɗum ko faati e ndeenka kisal yimmɓe haa teeŋti e rewɓe .
Fuutamedia.com
Mohamed Habiboullah DIALLO


text:
Sifaa : Anndude Fedde Ƴiiƴam mum, ina waɗɗii
Pulaar.org | Tuggi 22 haa 31 lewru mee 2014, Sifaa Hanki Pinal Hannde yuɓɓinii Lappol Hirjino fayde Diiwaan Gorgol e Diiwaan Gidimaka. Diiwaan heen fof ko gure ɗiɗi cuɓaa e mum ngam waɗde hirjino yowitiingo e REWINDO DEBBO COWIIƊO, kanum e DOKKIRGOL ƳIIƳAM.
Ɗii hirjinooji mbaɗaa ko e ballondiral e fedde adunaare wiyeteende FNUAP
(Fonds des Nations Unies pour la Population) woni Fedde Dowlaaji Dentuɗi Daraniinde kala ko fayti e Ɓesnguuji. Magooji, jimɗi e jime mbaɗaama heen. Saabii ngoo hirjino noon ko teskaaade, ɗo ɓuri heewde e nder dowri hee, rewindo rewɓe sowiiɓe ina welsindaa. Haa ko ɗuum waɗi caɗeele ene kawree e sahaa jibingol. Debbo wiyaa ko so sowiima, yo o taƴ karnal wiciti, lebbi tati fof yaha to Cafroowo ngam ƴeewa ngonka mum, so won leɗɗe foti rokkeede rokkee, so won tinndinooje walla jeertinooje foti waɗaneede kadi waɗanee. To bannge dokkirgol ƴiiƴam, saabii ngoo hirjino ko caɗeele teskeede, tawi ene e majje waasde anndude FEDDE ƳIIƳAM mum. Yanti heen ko siftinde yimɓe ɓee wonde ƴiiƴam anndaa leñol, anndaa hinnde, anndaanguru ɓalndu. Ɓe njiydaa leƴƴi ene mbaawi nanndude Fedde ƴiiƴam, jiyduɓe leñol walla nii enɗam ene mbaawi seertude Pelle ƴiiƴam.
Ene e ko faamaa e golle ɗee : neɗɗo fof ene foti anndude Fedde Ƴiiƴam mum. E ngaan sahnga, omo waawi faabaade neɗɗo katojinɗo heen tawa leelaani, so tawii ko kanko hatojini heen kadi goɗɗo ene waawi faabaade mo ko yaaccii.
Goɗɗum ko faamaa heen ko neɗɗo fof ene foti rewindaande cellal mum haa teeŋti e rewɓe sowiiɓe. E nder ɗuum faamaama debbo, so sowiima ene foti ustude liggeyaaji muusɗi walla ƴeftude ko teddi. Yanti heen kadi ene foti ɓadaade safrooɓe ɗowtoo jamirooje mum en. Kono hay so noddaaka, lebbi tati fof ene foti yahde suudu safrirdu ngam rewindaade cellal mum. Yanti heen ko alaa e sago o teddina laaɓal, o tewoo.
Malal Sammba Gise


text:
Siyaara Ceerno Abdul Wahaabu
Siyaara Ceerno Abdul Wahaabu Tuure to Woolum Neere. Ñalnde aljumaa 14/03/2014. Caggal nde kaliifa galle oo, hono ceerno Siidi Tuure e miîmum Aliu Tuure mbismii hoɗɓe ɓee e kuuɓal, golle ɗee puɗɗii caggal takkusaan. Udiitiraa ko silke Quraana deftere nde ceerno Abdul Wahaabu wiindiri junngo mum.
Woolum Neere noon woni ko e falnde Kayhayɗi, komin Neere waalo. Nde yahi haa pecce jamma mawluud waɗaa haa salaatu. Subaka saanga waktuuji 12:00 (midi) juuragol to Rawda Ceerno Abdul Wahaabu Tuure, duwaawu sakkitaa, juulɓe leliiɓe ɗoon ɓee fof nduwanaa. Golle ɗee njahrii no haanirta nii. Caggal ɗuum “Ceerno Aamadu Yero Kiiɗe yeewti ko faati e ganndal. O yaajnii heen sanne, o hirjini e ndaartude ganndal…”. Eɗen ciftina noon Woolum Neere ko wuro Umar Bah Mboyna, yo Alla ɓuuɓnu ƴiye makko, oo mo nganndu-ɗaa ko ngenndiyanke cuusɗo wonnoo.
Alasan Demmba Sih


text:
Doctor HAMET TOURE SOKIƊUM KO neɗo e sembeji _ BAZEP_ sokiɗumm
Fuutamediacom
Fede doktoreɓe muritani inna metinni e ccokgoll doktor biyateɗo HEMEE TOURE tuumaɗo fiyide mbo selani mum to hospital SABAH ɗo e nuwaksott
Fuutamedia.com jokondiri e fede doktoreɓe muritani ɓe teŋŋtini ko mboselani biyateɗo muhamed abdalahi ko kañum winno inna fiyya doctor TOURE onn hokitti juɗe mako e dannde mum nde fitanna oo gassi biyateɗo yousouf wull muhamed kalfinaɗo telefonaji to galle lamorgo muritani jeyaɗo e sembejji halfinaɓe ndenka galle lamorgo leydi ndi woni
_ BAZEP_ ko onn yamiri yo hemet toure jagge waɗe e kasso
Kadi oo wadda ko kasso darn aim oo sokkda e wouyyɓe e bandijji
Kannko fof ee wonnde doctor
TOURE yarate ko duɓɓi 28 ko suka nehiɗo wawa adude nde hare e tugnade e halla wondiɓe mako
Fuutamedia.com


text:
2011-08-26 12:03:22
Ko kolli junngo wadhitinoo
Allaahu tagi kolli
Sabu o tagay ko o faalaa
O jodhdhinidhi neenegootooji e newre wootetere
Sabu o wadhay ko o faalaa.
O holli yodhi wonndu hinaa yodhi seedu,
O holli yodhi faamondir wonaa yodhi lurru.
O tagi ngordu e sappordu e ciwatun e dhiya.
Hondu goo no sembi kono juuta,
Hondu goo no juuti kono semba.
On faamiidhun kolli junngo?
Awa yaka seede mon yo caldhi junngo.
Kono ngorndu hucci dhiya, wi´i: sembeendi an gaynay,
gaynanaylan min, min.
Banni midho mari doole.
Nduyakadi hucci dhiya wi, i : juuteendi an gaynay,
gaynanaylan min, min, Mi hewtay ka mi faalaa.
Hunndhu goo kadi nyembi hucci, jali jaabii:
Mi sembaa mi juutaa kono hino nhgari:
Moose yimbhe fow ko fii nghari, ko fii an.
On faamii dhun caldhi Fuuta e iwdi Fuuta?
On faamiidhun sukaabhe Fuuta, nee iwdi Fuuta?
On faamiidhun Mawbhe Fuuta, nee iwdi Fuuta?
Ko onon yo Fugumbaa, Timbo e Poore Daaka,
Ko onon yo Dinguiraawwii, Gaawal e Maali,
Ko onon yo Telimele, Mamu e Labe,
Ko onon yo Dalabaa, Pita e Tugee e bheya,
Ko onon yo Fulbhe Basse-Guinee
Wa nonon Haute-Guinee e Fooree
Ko onon Yo Fulbhe Fuuta dheya leydhe,
Ko enen fow yo Bah e Barry,
Jallo, Souare e Sow.
Ko enen fow yo Tall, Sall, Sumaare e Njaye,
Ko enen fow yo Tunkara e Kante e Dumbuya
Onon men yo Sidibe e Jakite e Tamura
Ko enen fow nootiibhe PULLO GINE!
Ko hondhun huccannde nafi? Hidhen piyeede gooto gooto.
Ko hondhun saakitaare nafi? Aybhe no renndini en ka radheede.
Ko hondhun townitaare nafi? Aybhe no joltini en hersini en.
Seytaane jali weltii jaabii ko min naftorta
Fannii on jokkii huccannde e saakitaare e townitaare.
Ko dhun wadhi si kenii Seytaane aroyi tawi saakitiibhe,
Kenii Seytaane ferii,
Ferii tunte turaydhe, helaydhe muncaydhe
Saakitiibhe.
Nde Saakitiibhe fewtunoo e Allahu lanndii,
Allaahu on annditini ko hollunoo:
„Mi joddhinaali on e newre wootere?
Hanno wonon gooto ka newre wootere?
Nduu honndu ngordu, nduu jooma cembe e doole,
Hindu waawi jogaade kayru tun karambol maa teenirde? Miijitee!
Si on tamondirii ka hoore newre, tunte dhen on waaway bugitaade Seytaane
Radhoo Seytaane, feewon darnde hulommi min, mintun,
Min okkudho on hakkil e doole.
Wata on saakitor wa tobbhoy tobbhoy ndiyan!
Ndaaree doole oo bahru! Wontee bahru yo onon tobbhe tobbhe!
Ontuma bhe hersi sabu Allaahu okkiibhe fow.
Ontuma bhe faami ko si bhe fotii tun bhe fow bhe mari doole.
Ontuma bhe faami ko si bhe fottii tun bhe fow bhe dadha jaleede
Ontuma bhe felliti ko si bhe fottii tun bhe fow bhe danya nghari.
Ontuma bhe felliti ko si bhe fottii tun bhe fow
bhe woopa kaanaru e kaanineede e oggineende e dooleede e hersineede e muleede.
Huuhindiren non yo mussibbhe,
Nootondiren non yo enen caldhi Fuuta,
Tamondiren non yo julbhe Fulbhe
Ka fii dadhugol ka fii peewal.
Wata en dhabbhitu wata en accan dhabbhitoobhe.
Yottodhen haa Seytaane acca!
Tamondiren wadhee tobbhe bahru,
Ontuma tun en foolay, ontuma tun en gaynay,
Ontuma tun en rindhay, en jalbay, en hisay.
Kaa Musigel?
Min mi waawataa mintun.
Nghari an e doole an e jawdi an e cuucal an
gaynataa si ko min tun.
An le Mussidho?
Wakkilaare ko kaafa Allah.
Hidhen wakkilii, kono wakkiloden
Ontuma, Ontuma tun
Allahu wallay, wallay en en fow.
Aamiin!
Allaahumma salli alaa sayyidinaa Muhammadin wa sallim.
A. Diallo
Revenir en haut de la page


text:
So cokki wonnoo, Abdel Asiis hawaama
Yimɓe fof teskiima wonde Abdel Asiis, hooreejo leydi Muritani, yahaani piilngal IBK, hooreejo leydi Mali keso oo. Muritaninaaɓe heewɓe ndonkii faamde ko saabii ɗum, tee ina ngoƴaa batte majjum e jotondiral hakkunde leyɗe ɗiɗi ɗee.
Ko idii ɗuum, ñalnde Jookunndaa Tarawore gardinooɗo leydi ndii e mudda oo waynotoo ñalnde 3 settaambar ndee, o sowtii inɗe hooreeɓe leyɗe wallunooɓe Mali nde wondi e caɗeele ndee. O haalaani heen innde Muhammed wul Abdel Asiis, hay so tawii noon o limtii Muritani e leyɗe jaɓɓiiɗe Malinaaɓe mooliiɓe ɓee.
Ɗumɗoon noon wonaa huunde haawniide so en ƴeewii darnde Muritani darinoo ngam addande laamu Mali ɓennungu nguu caɗeele e baasgol darnde mum laaɓtude e denndaangal daawal ɓennungal ngal. Feere Muhammed Abdel Asiis huutortonoo ngam wallitde hujjaaji rebel tuwaareg en yiɗnooɓe seertude e Mali e sosde dowla biyeteeɗo Asawad e rewo Mali, ko wiyde woni ko e haɓde e ownooɓe lislaamiyankooɓe. Oon dowla Asawad mo ɓe teeɗantonoo noon alaa fof hujja dagni ɗum, wonaa to bannge ganndal leydi, wonaa to bannge daartol, wonaa to bannge renndo walla leƴƴi. Hoɗi e oon nokku ko sonngaay en e fulɓe e boso en e barbiis en e tuwaareg en. Alaa fof wiɗto daartol walla ganndal holliti gadagol tuwaareg en e nokku hee, walla ɓurde ɓe heddiiɓe ɓee heewde. Kamɓe boom ɓuri toon famɗude. Ko yiyetee laamu Mali ina yeebii oon nokku koo, ndeke wonaa tuwaareg en tan tini ɗuum so ina woodi.
Nde tawnoo nokku oo ina woɗɗi laamorgo ngoo, ina joñii, dowla oo ina mudii e njenaari, nokku oo wonti nokku kenaniiɗo no feewi yeeyooɓe dorog ummoriiɓe e leyɗe catiiɗe ɗee kala, nokku golle bonɗe kala, nokku ɗo goomuuji jihaadiyankooji jiylotooɗi luuñtorɗe kala tuddini.
Laamu Mali kesu nguu leelaani faamde wonde darnde Muritani laaɓtaani walla nii ko haalata koo e ko gollata koo wonaa gootum. Ko noon kadi malinaaɓe e waɗooɓe politik paamiri ɗum law : partiiji politik ɗii e jaayɗe ɗee e renndo siwil Mali fof ina njenanaa wonde hooreejo leydi Muritani woni ko e wallitde pusgu Mali. Sibu, gaa gaa ko Muritani moofti rebel MNLA ɓee koo, wellitiiɓe e nder Nuwaasoot, ina wiyee wonde Muhammed Abdel Asiis huutoriima ñeeñal senerooji biyeteeɗi wul Haadi e Megett, anndiraaɓe wasre nder leydi mum en kam e jiiɓde leyɗe goɗɗe, ngam huufde e heblude rebel tuwaareg en. Jaaynde wootere to Bamako, yaltinii ñalnde 7 marse 2012, haala mbonka ka gonnooɗo kalifu geɗe caggal leydi Muritani, hono Hamadi wul Hamadi, wiyanoo haalii e RFI, so wiyde « Tuwaareg en ko leñol (…), ɓe meeɗaa yande e leydi njananndi ». Wonande huunde e jannguɓe muritaninaaɓe, luural alaa heen, woni ɗoo ko jinngere sabu jiidigal nguru ɓalndu. Woɗɓe, ɓalliiɓe laamu nguu, ndallinirta ɗum ko ɓallondiral leƴƴi.
Ko waawnoo heen wonde fof, Muhammed Abdel Asiis waɗtiino hare luulndiinde Al Kaydaa e nder Saahal himme mum dowrowo, kono oon wutte yooɗdaani e makko, tee alaa ko o anndunoo e paandaale ndeen hare. Geɗe keewɗe kewnooɗe ina ngaddana goongɗinde wonde laamɗo Farayse ndeen oo, hono Nikolaa Sarkosi, ina duñatnoo mo e ɗuum, hay so tawii noon, kañum ne joginoo ko paandaale goɗɗe, so en tuugniima e haala Mahmuud Ag Agali, hooreejo biro politik MNLA, biynooɗo « ina weltii e ballal Farayse wallitta ngam njiylawu safaara duumiiɗo (keɓtingol hakke jeytaare ɓesngu Asawad) ». Ngoon bayyinaango waɗanoo ko ñalnde 8 feebariyee 2012 caggal nde Alain Juppé, gonnooɗo kalifu caggal leydi Farayse, waɗnoo to Senaa Farayse ñalnde talaata 7 feebariyee 2012.
E mudda rewo Mali oo heɓtaa oo fof, jotondiral hakkunde Nuwaasoot e Bamako bontii no feewi. Yah-ngartaa konu Muritani e nder leydi Mali addaniino konu ndiin leydi « guutanaade » Muritani e yimɓe mum : jamma 8 jofi 9 settaambar 2012, konu Mali felli oto jolnoowo yimɓe, wari heen yimɓe 16, tawi heen 12 ko muritaninaaɓe; ɗum waɗnoo ko e nokku biyeteeɗo Jabali. Malinaaɓe mbiyi ko ɓe salinooɓe dartaade, kono, muritaninaaɓe njaakorii ko njoftiigu guut woni ɗoon. Fasalanaaɓe ɗo njeenayo e waraaɓe ɓee njeyaa, naamniima njoftiigu. E daawal cabborgal ngal, yimɓe ndonkii faamde ko haɗi Muritani jeytoreede e haɓɓere winndereere ndee, hay so tawii ɓe kujjikinirii ko baasgol woodde yamiroore Fedde Ngenndiije Dentuɗe. Kono, caggal ɗuum, fedde ndee wootii cosgol Minusma. Muritani jaɓi miijo jeytoreede heen, kono fawi heen sarɗiiji, so : suɓaade ɗo konu mum tuddinta tawa woɗɗaani keeri leydi mum. Ɗumɗoon noon fotnoo wonde ko nokkuuji kanndorɗi wonande tuwaareg en, e fawaade e no nanondiral Wagadugu wiyri, nanondiral ngal guwarnama Mali e Dille Asawad (MNLA e HCUA) ciifondiri ñalnde 18 suwee 2013. Ɗiin sarɗiiji noon, Bamako wiyi waawaa jaɓde ɗum en. Nuwaasoot tikki, tee Muhammed Abdel Asiis jooɗodii e ardiiɓe konuuji rebel tuwaareg en hakkunde daawe ɗiɗi woote ɗee. Hol ko o faanditii heen ?
E ballal Farayse mo François Hollande e leyɗe catiiɗe, Mali heɓtii leydi mum, tee reftii laawol. Golle mawɗe, tedduɗe, ina padi persidaa toɗɗaaɗo jooni oo kam e guwarnama mum. Alaa e sago ko idii fof ɓe mbaawa hisnude keeri leydi Mali ndii kam e ngootaagu mum, tee ɓe mbaawa kadi umminde kaaldigal e rebel en ɓee, tawa gooto heen fof ina wooda ko yolbini. Ɗuum firtaani woppude huunde e leydi mum. Tabitingol ngalɗoo donngal ina ɗaɓɓi ko idii fof mahtagol konu tiiɗngu, kattanngu hisnude rewo leydi ndii rewrude e tiiɗtngol demokaraasi e kaɓgol e njeenaari kuftodinndi e nder konu hee e hoore mum, kam e njuɓɓudi laamu ndii, kam e daartingol fggudu leydi ndii, njahngu haa diccii e leydi, caggal lebbi 18 hare. Mali ina waawi ɗaminaade e ballal winndere ndee kam e leyɗe keediiɗe e cehilaaje.
Muhammed Abdel Asiis joñaama hankadi e golle ɗee : o waɗdaama cokki, o hawaama. Hannde omo feggi e nder winndere ndee. Tee nder leydi makko kadi omo huccitani caɗeele keewɗe. Waasde mo faabaade e dañande ilaaɓe e nder leeɗe no ngoorunoo e nder Nuwaasoot peeje juumtuɗe, maa jibinan mo filñitaare renndo, e oon sahaa gooto mo baasal huuɓtodini, mo yimɓe muñcori rasismayaagal e macungaagu. Yanti e ɗuum kadi caɗeele binnditgol e baasgol waawde waɗde, e nder ngonka kaaɗoo, woote laaɓtuɗe, nuunɗuɗe. So o dañii caɗeele hannde, yo o anndu o alaa balloowo, sibu o waawaa yowitaade e heediiɓe makko bannge rewo ɓe o jogodii jotondire bonɗe (yeru Maruk), o waawaa huccitde worgo (Afrik ɓaleejo) sibu yimɓe mum en arooɓe ɗoo ina tampinee tampere ɓurtunde, ñalnde kala ko hoynaaɓe koyeera baaɗo no rasismayaagal ɓurngal jaasde.
Siree Bah e Buubakara Jagana
Fulo : Bookara Aamadu Bah
/pulaar.org
fuutamedia.com


text:
BAWƊI CERKITII HAKKUNDE FUUTA E FATIK !
بfuutamedia.com
Sarɗiyaŋke men mo leydi Senegaal hono FARBA NGOM mo Aañam Wuro siree e kalfinaaɗo golle sagataaɓe Senegaal hono BIRAAMA FAY mo Fatik, ndikkondirii he dingiral galle laamorɗe leydi Senegaal ñalnde 16/12/2013.
Mbele nginnirten ngoo saro ko hakkunde Aañam e Fatik, aɗen mbaawi soowrude ngo hakkunde Pullo e Seereer walla mbiyen ko sippiro laŋkondiral itotooɓe he duɗal les laamu Laam-tooro Gede. Fotde ko roɓtaa he jaayɗe, ko caggal ŋuttu-ŋuttu hakkunde ɗii mbiruuji, ciftinɗi renndo ngoo ndaala Muusaa Mbaroodi e geewagol Haamiidu Kanel; ngaari Wuro siree wiyi Seereer oo: Onon Fatiknaaɓe, cikkaton ko onon njeyi leydi ndii?
Birama Fay mettiinii ngool konngol no feewi! Ndeen duko ngoo ñaaɗii, gawlo Makki Sal oo anndinii Biraama ndeke o wonah tan gawlo keeroriiɗo Ñiiwa alaa gaynaako, ko o gawlo gannduɗo yelaa, juutɗo junngo mo ñaamo mum heedti hannde dow newe rokkatnooɓe hin’de. Ndeen hare wonaano tan duko e ƴattooje, kono ko sippiro, goɓɓe e ceekondiral wutteeji.
Ngoon sippiro waɗaa ko he nder gollordu Muhammed Salee woni mawɗo duƴƴorde dawrugol Makki Sal. Ko ɗoon dee ɓe mbaɗdi corni haa jagge e sarɗiyaŋkooɓe ngonti no yeeɓooɓe saro he bawɗi jamma hakkunde gure.
Ngoo sippiro wonanii en hannde tuuba horde! Biraama Fay ko Fatiknaajo, ko kaŋko e Mayram Fay njeydaa he wuro. Farba Ngom ko Fuutaŋke, ko kaŋko e Makki Sal njeydaa. Aɗen mbaawi tan wiyde ko Makki Sal e Mayram Fay poti heedtineede he ndee ñaawoore. Ngaanumma koy aranii en hannde! Mbele Makki Sal jogori jinngan’de ko keyni mum walla ko gawlo mum?.
Ngaari Aañam kam waɗii ko waawnoo. Aɗen padi konngol e baɗal Laam-tooro Gede. Caggal nde njubbuɗen he njal jol-jal; tonngiren kumpital ngal mbele ngonɗen ko he yonta hare goɓɓe walla ko safrude caɗeele ngenndi Senegaal foti won’de hoyre golle ardiiɓe men ɓee?....................


text:
Gooto keddinooɗo e sosnooɓe Muritani yahii. O luulndinooma laamu ko juuti, hade makko woppude politik. Omo jeyanoo e sosnooɓe Muritani, mo bone kewkewe 1966 nawornoo. Min ndañii fartaŋŋe ɓadaade mo, gollondirde e makko e les, woodi sirluuji jowitiiɗi e wiɗtooji amen e nguurndam makko ɗi o resndi min, kam. Hol ko yimɓe nganndi tigi rigi e ooɗoo seede mawɗo daartol Muritani ? Maamuudu Sammba Booli Bah jibinaa ko 8 saawiyee 1920. O fuɗɗorii jaŋde ko Kayhayɗi, jaŋde makko hakkundeere ndee o waɗi ɗum ko to Ekkol Blanchot to Ndar, hade makko naatde Ekkol Kebloowo Jannginooɓe (Instituteurs) Sebikotaan to Senegaal.
Kono o jannginaani, sibu ɗoon e ɗoon o naatnaa konu koloñaal kanko e sehil makko mo o meeɗaa seertude hono porfesoor Hasan Sek (gonɗo kalifu e cili keewɗi e laamu sosiyaalist en). Ko heen o woni haa 1946. Cehilaagal maɓɓe ngal noon fuɗɗii ko nde ɓe njanngata ekkol Blanchot. Ko o neɗɗo koosɗo, mo nganndu-ɗaa ko peranɗo hoore mum laawol wonande darnde maantinde jogori daraade e nder ngurrndam leydi mum.
Nde wolde adunaaare ndee joofi, o arti Ndakaaru, ɗo guwarnama Afrik hirnaange jooɗinoo, o waɗaa e nder njuɓɓudi koloñaal hee, jaggal to kabine Komiseer Toowɗo, caggal ɗum to Meeri Ndakaaru, hade makko fekteede to ardorde Kaalisaaji to Ndar. Ngool pektugol noon deɓi waade ko no lesɗitingol ngol geɗe daartol paamninoyta en. Ina moƴƴi yuurniteede tigi-rigi ngam faamde darnde makko e golle makko jogorɗe arde. Eɗen cifoo noon huunde e darnde makko.
O suɓii ngenndi makko tawi omo woni e luulndo : 1948-1957
Gartal makko hawri ko e cosgol Muritani : toɗɗagol jooɗantooɗo Muritani e Suudu sarɗi Farayse. Ko ɗum addani mo naatde ‘’fedde meeɗnooɓe wonde elewaaji ekkolaaji koloñaal’’, ko heewi heen ummorii ko to William Ponty, tawi kam en fof kadi ko daande maayo njeyaa, rewo e worgo, ngam « wuurtinde enɗam ». Ko ɗoo o naatiri politik, tawi kadi ko e luulndo.
E jaati, nde o woni tergal Dental Kuɓtodinngal Jibinannde Daande Maayo (Union Générale des Originaires de la Vallée du Fleuve) hono UGOVAF, omo jeyaa e addanɓe fedde ndee, tuggi 1947, daranaade nafooje ɓaleeɓe Muritani. Ɗum waɗi goomuuji ɗiɗi feeñde e kesɗitingol ardorde fedde ndee e hitaande 1948, tawi won heen ko « jogorɓe wontoyde muritaninaaɓe », wattinɓe yaltude fedde ndee, cosi fedde woɗnde wiyeteende ‘’Entente Mauritanienne’’ (Nanondiral Muritani).
Kanko e Sammba Ganndega, mo o yaltidi UGOVAF, o naatdi e goomu muritaninaaɓe (Njawaar Saar, Jeeri Sidibe, Dey wul Siidi Baaba…), ɓe cosi, e 1950 ‘’Entente Mauritanienne’’, ɓe ngardini ɗum Horma wum Baabana. Ooɗoo parti, mo koloñaal horsinaano, tawtoraama woote toɗɗagol depiteeji e lewru suwee 1951 e saawiyee 1956. O fooɗondirtunoo ndeen ko e ‘’Union Progressiste mauritanienne (UPM)’’ mo Siidi el Muttaar Njaay, mo Muttaar wul Daddaa lomtii e ballal koloñaal. Sikke alaano heen, ‘’Entente’’ ɓelsat ɗeen woote.
Caggal nde Horma wul Baabana hawaa e woote 1956 ɗee, o yalti Entente, o hucci Maruk, o wonti e wallitde miijooji parti maruknaajo biyeteeɗo Istiqlaal kam e miijooji laamu Maruk teeɗaninoongu heɓtude bannge e Muritani. Maamuudu Sammba Booli yalti Entente, sosi ‘’Bloc Démocratique du Gorgol’’ -(BDG) – (Ɓooɗde Demokariisi Gorgol) to Kayhayɗi e hitaande 1956.
Mbele ko ngelɗoo partiyel ngel woɗɗaano miijooji federaaliiji* Seengoor jibini pelle innitirtooɗe hakkeeji ɓaleeɓe e leydi ndii hannde ɗii ? Ko waawnoo heen fof, laamu nguu horsinaano cosnooɗo oo parti oo.
Humpito makko e laamu e parlamaan
O ari tawtoreede mooɓondiral Eeleega jooɗinoongal 2 haa 5 mee 1958 ko omo yooɓii humpito mawngo ngo o dañnoo e UGOVAF e Entente e BDG. Nde tawnoo Muttaar ina faami ɗuum, ñaagii mo nde ɓe ndiwtata luure ngam waawde renndinde doole maɓɓe politik e ner RPM (Parti du Regroupement Mauritanien), jogorɗo wontoyde Heerto Ɓesngu Muritani, hono Parti du Peuple Mauritanien (PPM parti bajjo), gardinooɗo leydi men haa kuudetaa koninkooɓe 10 sulyee 1978.
Ko e ngalɗoo Mooɓondiral ɓe mbaɗani Muritani Doosɗe ganndiraaɗe doosɗe 22 marse 1959, kam e guwarnama ɗiɗmo (baɗɗo terɗe 10). O halfinanoo e oon guwarnama ko ko faati e teeru e koɗki, o sawndondiri toon e Aamadu Jaaje Sammba Joom Bah, ɓaleejo bajjo jeyanooɗo e Diiso Guwarnama (Conseil de Gouvernement) mo terɗe 5, toŋtunooɗo mo : Nii woni yolnde nde naatnugol Dey wul Siidi Baaba, jaltunooɗo Entente Mauritanienne, e Diiso Guwarnama hee, lomtinaama haa timmi. Ɗum fof e waade noon, Dey wul Siidi Baaba wattini ko tawtoyde Horma wul Baabana to Maruk. O wontoyi toon Hooreejo Asaambele Ngenndi Maruk.
Ñalnde 29 settaambar 1961 Bookara Alfaa waɗaa kalifu cellal e nder guwarnama tataɓo (terɗe 11), Maamuudu Sammba Booli nomaa kalifu kaalisaaji. Nde ɓooynoo o wonti hooreejo Suudu sarɗi (Asaambele ngenndi).
Yolnde bettunde e nder darnde makko politik : 1966
Cosgol PRM majjinaani hujjaaji ɓaleeɓe. Ɓe njahii boom ha ɓe ɗaɓɓi nde nomgol fawotoo e jerondiral keeweendi (proportionnelle) kam e jedditagol koɗdigal.
Nii woni, e hitaande 1963, capanɗe keewɗe jagge ɓaleeɓe ɓe mbeltanooki e Mooɓondiral Eeleega, rentunooɓe nder fedde Union Générale des Originaires de la Mauritanie du Sud (UGOMS) woni Dental Kuɓtodinngal Jibinannde Worgo Muritani, mbinndi kaayit, totti ɗum Muttaar wul Daddaa hooreejo Dowla, ina ɓiya heen : « Minen ɓaleeɓe Muritani, amin mbasiyoo Mooɓondiral ngal e Parlemaan oo e Hooreejo dowla oo, nde ƴeewtotoo jooni jooni juɓɓule dowla oo, ngam waɗtude juɓɓule Federaal ngam jaabtaade yiɗde ɓesngu nguu ».
Caggal UGOMS, jagge 19 ɓaleeɓe mbinndi, cari kaayit ganndiraaɗo Manifeste des 19 (ina heen koreeji makko) ɗo ɓe kollitta yawre maɓɓe geɗal leñol maɓɓe rokkaa e laamu hee, hono no UGOMS waɗnoo nii, ɓe njeertini, ɓe ɗaɓɓi peccitagol ɓurngol nuunɗude laamu nguu. Jaltugol oon manifeste jibini wolde hakkunde ɓesngu.
Maamuudu Sammba Booli felliti yahde to Muttaar wul Daddaa ngam wasiyaade ɗum nde teskotoo kulhuli jagge ɓaleeɓe ɓee kolliti ɗii. Kono Muttaar wul Daddaa, ina tuumi mo wondude to les, e winnduɓe kaayit oo, tee yejjitaani miijooji e darnde makko ndeen e luulndagol, kam e yiɗde mo cosgol Dental, itti mo hooreejo asaambele ngenndi, fekti mo Singiti yo o won toon mawɗo tunndu (chef division), les njiimaandi neɗɗo mo o foti jannginde e heblude.
Biro politik ngenndi parti bajjo oo (BPN) yaltini bayyinaango raɓɓo e batu mum 21 feebariyee 1966, njooɗoriingu suddude nguu ndiiwgu : « BNP oo teskiima Bah Maamuudu Sammba Booli woppii golle (demosinii), ɗum noon o nattii wonde Hooreejo Asaambele Ngenndi, sabu o nattii wonde depitee ». Jonte seeɗa caggal ɗuum, Elimaan Kan ittaa kalifu. Kariyeer politik joofii, goɗɗo fuɗɗiima : so njulaagu. Kono politik meeɗaa woɗɗude ndee maande hormaande.
Hakkunde haala e kaandugol … Kala nde haala cosgol Muritani walla mooɓondiral Eeleega kaalaa, innde Maamuudu Samba Booli haalete heen. Fuutankooɓe walla ɓaleeɓe fof nii, mettinɓe no feewi e ngonka mum en e leydi ndii, ina keewi fawtude bone ɗee fof e makko, sibu, e wiyde mum en « ko kanko salii jaɓde ardaade leydi ndii oon sahaa ». Tawi ko goonga, ɗuum woodaani.
Ina jojji noon ndutto-ɗen e daartol ngam waawde faamde no moƴƴi ƴoƴe kuutoraaɗe ngam joñde mo kam e haalaluuji kaaleteeɗi heen ɗii. Nafooje e jamfaaji ɗe ɗum jibini, kuutorteeɗi ngam hoonaade nder Muritani, leydi ndi suwaa tawo tiiɗde, ngonaa sara e ɗuum kadi.
Ko waawnoo heen wonde fof, Maamuudu Sammba Booli fotaani walla waawaa tuumeede ŋakkeende ngenndiyankaagal, sibu nde kabaaru siyani mo wonde Horma wul Baabana jamfiima, o waɗaani hannde haa janngo, o wiyi oon gonnooɗo jahdiiɗo makko, wonde ɓe mbaawaa jokkude e wallitde ɗum so tawii fellitii yantoyde e Maruk ngam haɗde ndimaagu Muritani.
Ko noon tan nii waawnoo wayde, sibu gila e kitaale 1950, nde Muttaar wul Daddaa ɗaɓɓi yiyndirde e Maamuudu Sammba Booli to Ndar, battane « baaba ngenndi » nganndaama gila ndeen.
E fawaade e ko o seedtii, geɗe goɗɗe ina ngaddana en faamde no moƴƴi hol ko kewnoo nde o joñetee ndee. Ko waawnoo heen wonde fof nii, laamu koloñaal ko ko suɓinoo neɗɗo mum, so Muttaar wul Daddaa, tee ñaawaa ko alaa baawɗo heɓde laamu so wonaa oon.
Nde tawnoo Maamuudu Sammba Booli juutii balɗe, tee jaɓaani haalde, ɗum wayti hankadi no daarol nii. En puɗɗiima etaade ɓallaade mo gila 1985, njokkir-ɗen e makko e mbaadi ngoɗndi caggal nde ndaay-ɗen. Abdarahmaani Ngayde ganndiraaɗo Basel, gooto e wallifiiɓe ndee winndannde, e fawaade e ɗaɓɓaande teeŋtunde porfeseer Abdullaay Baccili, fuɗɗinooma jokkondirde e makko e lewru suwee 2008. Geɗe ɗe njeyaaka e teyaaɗe men ndartini ɗeen jokkondire, geɗe goɗɗe leeltini bayyingol majje.
Ooɗoo seede mawɗo, yaltiino e deƴƴere mum laawol goɗngol e hitaande 2010 nde Muritani mawninta hitaande mum 50ɓiire. Nguun « seedanfaagu » mbinndaangu maa bayyine ko neeɓaani… O huniima tee o ruttotaako, waɗde ngaal gollal daartol ngal daartiyankooɓe men hannde poti ummanaade ko yaaccii. Faandaare ndee ko yaltinde deftere feeñninoore jokkondire baɗdanooɗe, e hooreejo gadano suudu sarɗi Muritani.
Oo sofaa mo tampataa haɓaama kaaɗdi doole mum ngam haɗde taccingol galleeji keewɗi e hitaande 1989. O dariima haa heewɓe woɗɓe ndokkitaa jawɗeele mum en teettanooɗe. Ɗii keewuuji muusi mo, haa ko ɗum jarani mo, e ndeen hitaande wootere, yahdude e yimɓe woɗɓe, ko wayi no Abuubakri Kaaliidu Bah e Baaba Galle Woon, e nder diiwaan Afrik hirnaange oo ngam etaade dartinde oo musiiba bonɗo. Ɓe ndañii hakkille wallinoraade min, minen e musiɗɓe woɗɓe forsanooɓe uujde caggal leydi. Ɗum noon ko gooto e seedeeji cakkitiiɗi, tawanooɗi mahngo Muritani, dewɗo laabi ɗi ngaadoraaka, wirnii ɗoo.
Innde makko e golle makko – no inɗe e golle fuɗɗunooɓe Muritani ɓee fof nii - ina kaandi e saakteede, e hisneede. E nder ɗuum, ina moƴƴi nde sukaaɓe ɓee njokkondirta e jeyanooɓe e maɓɓe, wuurɓe haa hannde, waawɓe seedtaade nguurndam yimɓe mawɓe, jaambareeɓe, darinooɓe darnde tiiɗnde, kono ɓe nganndaaka. Maamuudu Sammba Booli ko e ɓeen jeyaa. O yahii caggal nde o tacci teeminannde no woorunoo, o yahdii e ganndal makko e teskuyaaji makko ɗi nafoore mum en alaa ɗo kaaɗi.
Hannde, haala makko ka Abdarahmaan Ngayde ƴettunoo maa naftore e no waawi aaɓnoraade kala, tawa ko e ɗooftaade yiɗde biɗtoowo oo, ngam siftorde oo ngenndiyanke mo daartol Muritani foti mawinde.
To bannge maaɗe, ina waɗɗii gardiiɗo Communauté Urbaine Nuwaasoot, e ballondiral e laamu nguu, innirde mo gootol e laabi wuro ngoo, no Muttaar wul Daddaa waɗaniraa nii. Ko huunde nde oo ngenndiyanke mawɗo, gooto e sosɓe Muritani, haandi.
Wuurtinde denndaangal yimɓe mawɓe maantinɓe e nguurndam leydi ndii, ko huunde nde ɓe kaandi, mbele kadi yimɓe fof ina ngannda ɓe.
Yo Alla ɓuuɓnu ƴiye makko, naatna mo aljanna. Aamiin.
Buubakar Jagana e Siree Bah e Abdarahmaan Ngayde
Firo : Bookara Aamadu Bah
pulaar.org


text:
Fulɓe leydi Suudaan:
fuutamedia.com
Umar Abuubakir & Buubakir Muhammad Sammbo, Suudaan
Suudaan ko leydi ɗuuɗundi leƴƴi e perndamji (pine), ɗum addi ndi wonude ɗuuɗundi ɗemɗe e ndonuuji.
Ngol ɗuuɗugol leƴƴi, perndamji, ɗemɗe e ndonuuji waɗi haa haaɗtirdeeji (ﺠﺎﻣﻌﺎﺕ) Suudaan daranii yuɓɓinde ñalaaɗe ko laarani nonnonteendi perndam (ﺍﻟﺘﻨﻮﻉ ﺍﻟﺜﻘﺎﻓﻲ), hitaande fow.
Na jeyaa e heen Haaɗtirde Suudaan Fii Gannde e Teknolojii (ﺟﺎﻣﻌﺔ ﺍﻟﺴﻮﺩﺍﻥ ﻟﻠﻌﻠﻮﻡ ﻭﺍﻟﺘﻜﻨﻮﻟﻮﺟﻴﺎ). Ndee haaɗtirde yuɓɓinii yontere perndam diga ñannde 4 haa 9 yunayru, 2014. Koolol ngol hollirii ngalu ɗuuɗugol leƴƴi e noonnoteendi perndam nder leydi Suudaan.
Diiwe e nokkuuje feerotirɗe (sertuɗe) tawtoraama e yuɓɓude ndee yontere, ɗum laatorii huutorde laawol feddeeji janngooɓe wonɗi nder haaɗtirde ndee.
Sukaaɓe Fulɓe janngooɓe tawtoraama e ngol koolol mawngol, ɓen woni sukaaɓe jeyaaɓe e wuro wi’eteengo Tulus ngo Fulɓe koɗi he mum nder diiwal Daar Fuur. Ko ngoo wuro woni ñiiɓirde Fulɓe e ndeen nokkuure.
Men yahii to koolol, he nder ɗuum men hawri he banndiraawo men wi’eteeɗo Ahmad Umar, Hooreejo Haɓɓere Tulusyankooɓe to Haaɗtirde Suudaan (رابطة تلس بجامعة السودان). O holli Peeral njuɓɓudi koolol ngol e wejo ngo Fulɓe werti e maggol.
Men waawiino kadi hawrude he yoga e banndiraaɓe worɓe e rewɓe softuɓe, ɓeen woni sagataaɓee janngooɓee e nden haaɗtirde ndee. Yimɓe (w)arii nootike e keewal.
Yuɓɓinɓe koolol ngol huuwii ko wondi e nafoore, bano wertugo kuuje (piiji) ko laarani cosaan e finaa-tawaa booɗɗum masin, ɗee kuuje Fulɓe hewtirii en ronaa roni. Ɓe yowii buuli (kaydiiji) winndaaɗi ko laarani taariika e perndam fulɓe Suudaan. Kuuje booɗɗe (labaaɗe) wejaaɗe ɗee no moƴƴiraa guri. Ɓe wertii kadi kuuje ko laarani demal, ɗum fow (w)addanii men seyo mawngo.
En waawi wi’ugo banndiraaɓe ɓee lomtike en to koolol e mbaadiiji seertuɗi; ɓe yuɓɓinii gamol Fulɓe anndiraangol “Daraago”, yoga e sagataaɓe ɓannginii ɗum. Ɓaawo ɓe tokki ɗon gimi Fulfulde welɗi masin, kadi boo ɓe yuɓɓii gime Fulfulde, ɗum waɗi yimɓe fuu weltii masinta (sanne).
To wanngere yewtereeji, Fulɓe teddinaaɓe tawaama, bano jaayndeyankeejo profesoor wi’eteeɗo Aliyyu Muumin, ko kanko waɗi yewtere ko laarani taariika Fulɓe nder Suudaan.
No jeyaa e tawaaɓe ɓee kadi, banndiraawo softuɗo wi’eteeɗo Abdurrazzaaq Muhammad Imaaul Fulaani, kanko tiggi (sinci) fedde wi’eteende Laawol Fulɓe Suufiyanke Winnderewol ( ﺍﻟﻄﺮﻳﻘﺔ ﺍﻟﺼﻮﻓﻴﺔ ﺍﻟﻔﻮﻻﻧﻴﺔ ﺍﻟﻌﺎﻟﻤﻴﺔ), kadi boo o jaayndeyanke nanaaɗo, himo softi nder renndooji ngenndi, himo winnda ko laarani taariika e perndam (pinal) Fulɓe.
fuutamedia.com
sourc peral